‘Tarikh luput’ untuk pemimpin politik, adakah ia wajar?

Apabila beliau yang berusia 92 tahun dilantik menjadi perdana menteri Malaysia pada tahun 2018, beliau menjadi pemimpin tertua di dunia.Dan dunia mengiktiraf betapa segak penampilan dan masih cerdas pemikirannya.Tidak lain tidak bukan, beliau adalah Dr Mahathir Mohamad, yang kembali menjawat jawatan perdana menteri untuk kali kedua selepas 15 tahun bersara daripada memegang jawatan politik.Dua tahun kemudian beliau tidak lagi menjawat jawatan itu, membuatkan beliau sudah tidak sibuk lagi ketika keadaan kepimpinan politik ketika ini dipenuhi dengan pertengkaran, pergolakan dan ketidaktentuan.Media sosial dibanjiri rakyat Malaysia pelbagai peringkat umur mengutarakan pandangan politik mereka. Ramai yang bertanya, adakah sudah sampai masanya untuk menetapkan usia persaraan ahli politik sama seperti kita orang biasa yang mempunyai jangka hayat kerja?Apabila orang “biasa” mencapai usia 60-an, mereka tidak diberikan pilihan selain terpaksa duduk di rumah dan menghabiskan sisa-sisa hidup atas kerusi malas, mengimbas kembali zaman kegemilangan mereka bersama rakan-rakan yang masih hidup.Suara masyarakat memberitahu mereka: Anda tidak lagi diperlukan; kami boleh menguruskannya tanpa bantuan anda. Atau bagi sesetengah orang ia seperti masyarakat berkata: Terima kasih di atas khidmat anda, selamat bersara, masa anda sudah tiba.Walau apa jua, rata-rata rakyat Malaysia tidak mempunyai banyak pilihan: mereka tidak lagi diperlukan.Akan tetapi, tidak ada usia persaraan bagi pemimpin-pemimpin kita.Adakah rakyat mahu melihat had umur pemimpin politik dilaksanakan atau sebaliknya.Perlukah?Satu pungutan suara tidak rasmi MalaysiaNow mendapat pelbagai reaksi berbeza.Harish, 58, dengan tegas berkata: “Tidak”; “Ia satu diskriminasi untuk menetapkan had umur kepada ahli politik. Sekarang ini, terdapat masalah ahli politik lama bergaduh tentang masalah lama mereka, tetapi bukan umur mereka yang bermasalah: fikiran mereka yang sempit.”Penyelesaiannya untuk masalah itu? “Mudah sahaja,” katanya. “Hadkan tempoh memegang jawatan.”Andrew, 44, berkata, “Kita memerlukan pemimpin yang masih bertenaga untuk berada seiring dengan peredaran masa. Mereka perlu memiliki kekuatan metal dan fizikal. Terlalu banyak ahli politik lama sudah tentu tidak mempunyai idea baru dan mereka harus memberi laluan kepada orang muda.”Baik calon muda atau tua, mereka menggesa para pengundi untuk memilih mereka menjadi pembuat dasar yang akhirnya menentukan kehidupan pengundi.Tetapi bagaimana kepelbagaian dalam pengundi Malaysia, yang kini termasuk mereka yang 18 tahun, memilih antara calon muda bertenaga dan calon veteran yang lebih cerdik serta berpengalaman?Pensyarah Psikologi Politik Universiti HELP Kuala Lumpur Pak Wei Han berkata, pengundi lebih cenderung memilih pemimpin politik lebih tua disebabkan mereka dikatakan lebih bijak berbanding calon muda. Bagaimanapun keadaan ekonomi turut mempengaruhi pilihan pengundi.Penyelesaiannya untuk masalah itu? “Mudah sahaja,” katanya. “Hadkan tempoh memegang jawatan.”“Apabila keadaan ekonomi stabil dan baik, kebiasaannya pengundi akan memilih calon yang sudah lama berkecimpung dalam dunia politik,” katanya. “Tetapi jika keadaan ekonomi tidak stabil, ada kemungkinan timbul rasa tidak puas hati dengan kerajaan dan calon muda akan menjadi pilihan.Pak menjelaskan bagaimana pengundi sering membuat keputusan berdasarkan “soundbites” atau petikan suara yang dirancang mempengaruhi emosi mereka.Ramai pengundi tidak begitu aktif mengikuti politik dan undi mereka bukan berdasarkan sejarah calon dan polisi terkini tetapi berdasarkan ciapan terbaru mereka.“Ia bukanlah sesuatu yang buruk jika menetapkan had umur dalam sistem politik Malaysia.” katanya. “Tetapi jauh lebih penting untuk menerapkan kesedaran politik dalam sistem pendidikan kita. Dengan cara itu kecenderungan pilihan para pengundi bukan berdasarkan maklumat yang tidak cukup, terburu-buru atau tidak rasional hanya kerana mereka mempunyai rasa sedap hati tentang calon itu.”Caroline Kiya, yang ayahnya merupakan seorang ahli Parlimen Sarawak selama sepenggal berkata, “Ya, tetapkan had umur tetapi perlu ada ruang untuk pengecualian. Saya cadangkan usia 68 sebagai had umur rasmi, kemudian benarkan sehingga 75 tahun selepas ujian kesihatan fizikal dan mental serta penilaian prestasi politik dilakukan,” katanya kepada MalaysiaNow.“Bukan nak kata calon muda tidak berpotensi, tetapi mereka tidak sepatutnya terus dilantik menjadi menteri. Sama seperti dunia korporat, bermula dari bawah dahulu dan berusaha naik ke atas, mereka perlu diselia seorang mentor dalam usia 50-an hingga 60-an.Kita mungkin berfikir sejenak apa reaksi seorang ahli politik berusia 95 tahun yang masih aktif berpolitik dan bercita-cita tinggi tentang pandangan ini.


Lebih 2,000 syarikat mohon vaksinasi di bawah Pikas, kata Azmin

Secara keseluruhan sebanyak 2,082 syarikat dari seluruh negara dengan jumlah pekerja 301,050 orang telah memohon menyertai Program Imunisasi Industri Covid-19 Kerjasama Awam-Swasta (Pikas) setakat 16 Jun, 2021.Menteri Kanan merangkap Menteri Perdagangan Antarabangsa dan Industri Mohamed Azmin Ali berkata pertambahan jumlah permohonan menunjukkan peningkatan yang amat memberangsangkan.Beliau berkata ini merupakan antara petunjuk kejayaan program Pikas buat pemain industri.“Bagi merancakkan lagi usaha ini, kementerian perdagangan antarabangsa dan industri (Miti) sedang menilai beberapa lokasi berpotensi PPV untuk program Pikas.“Usaha ini akan dipertingkatkan bagi menampung permohonan syarikat yang semakin bertambah sekali gus mempercepat proses vaksinasi bagi pekerja dalam sektor kritikal,” katanya menerusi catatan di laman Facebook rasminya, pada Jumaat.Setakat 16 Jun, 2021 lebih 1,733 syarikat dengan jumlah pekerja 280,820 orang telah mendaftar dengan Pikas, dengan 186 syarikat daripada jumlah keseluruhan itu ialah pemain industri di Pulau Pinang yang melibatkan 139,851 pekerja, katanya.Mohamed Azmin berkata melihat kembali semasa PIKAS mula diperkenalkan pada 12 Jun, 2021, Miti hanya menerima permohonan lebih 500 syarikat dengan jumlah pekerja sebanyak 106,591 orang sahaja.Beliau berkata Pikas di PPV Bukit Jawi Golf Resort merupakan kerjasama 21 syarikat pembuatan yang berpusat di Taman Perindustrian Batu Kawan dan menjangkakan 16,402 pekerja menerima suntikan vaksin sepanjang program itu yang bermula pada 16 Jun lepas.Selain PPV-PIKAS Bukit Jawi Golf Resort, ada beberapa PPV lagi yang akan beroperasi di Pulau Pinang, antaranya PPV di Hotel Equatorial mulai 28 Jun ini, katanya.Selain itu, tiga lagi PPV akan beroperasi di Bayan Lepas melibatkan syarikat multinasional Intel Technology Sdn Bhd; Jabil Circuits Sdn Bhd dan Plexus Manufacturing Sdn Bhd manakala satu lagi di Batu Kawan iaitu Inari Amerton Bhd.PPV ini akan mula beroperasi apabila mendapat kelulusan daripada Pasukan Petugas Khas Imunisasi Covid-19 (CITF), katanya.Mohamed Azmin juga berkata di Johor sahaja, sebanyak 255 syarikat telah berdaftar dengan jumlah pekerja 14,357 orang.Beliau berkata PPV-Pikas Pengerang, Johor juga mendapat sambutan yang amat memuaskan daripada pemain industri.“Sebanyak 5,123 pekerja dijangka menerima vaksin di lokasi ini dan mereka merupakan Model 2 Pikas iaitu PPV di Tapak Premis. Di samping itu, terdapat satu lagi PPV di Johor dalam persiapan untuk beroperasi iaitu di Pusat Konvensyen Antarabangsa Austin menggunakan PPV Penggunaan Umum mengikut Model 1 Pikas,” katanya.Beliau berkata Pikas akan dapat berjalan dengan lancar dan selesai mengikut jadual.“Oleh itu, kita dapat mempercepat usaha negara dalam melandaikan keluk pandemik Covid-19 dan ekonomi negara berjalan lancar serta rakyat boleh menikmati kehidupan seperti biasa,” katanya.


Tambahan 50 sen bil Astro di Pos Malaysia untuk tingkat kualiti perkhidmatan, kata menteri

Menteri Komunikasi dan Multimedia Annuar Musa hari ini berkata tambahan bayaran 50 sen bil Astro di kaunter Pos Malaysia adalah bagi meningkatkan kualiti perkhidmatan selain mengambil kira kenaikan kos operasi.Annuar berkata demikian ketika menjawab pertanyaan di Dewan Rakyat oleh Ahli Parlimen Batu Kawan Kasthuri Patto yang mempersoalkan caj komisen kepada pejabat pos sekiranya bil Astro dibayar secara manual di premis Pos Malaysia.Mengulas lanjut, Annuar berkata pelaksanaan caj perkhidmatan sebanyak 50 sen bagi pembayaran bil Astro itu telah dilaksanakan oleh ejen pembayaran Astro.“Pihak Pos Malaysia hanya mula mengenakan caj perkhidmatan yang sama bagi pembayaran bil Astro di kaunter pejabat pos pada 1 September 2021.“Mengambil kira kenaikan kos operasi serta untuk membolehkan Pos Malaysia meningkatkan kualiti perkhidmatannya,” katanya dalam jawapan bertulis sidang mesyuarat Dewan Rakyat hari ini.Bagaimanapun, menurut Annuar Astro menyediakan platform pembayaran bil yang tidak mempunyai sebarang caj perkhidmatan dan memudahkan para pelanggan termasuk melalui auto debit Self Serviice Portal Astro, Astro Quick Pay, platform JomPAY, dan aplikasi My Astro.Pos Malaysia Berhad dikorporatkan pada 1992 dan kemudiannya disenaraikan di Bursa Malaysia pada tahun 2001.Kini, ia menjadi anak syarikat kepada Kumpulan DRB-Hicom Berhad.


BN dikompaun RM10,000, langgar SOP ketika lancar jentera

Barisan Nasional (BN) dikenakan tindakan kompaun oleh Pejabat Kesihatan Kepong sebanyak RM10,000 selepas didapati melanggar prosedur operasi standard (SOP) Fasa 4 Pelan Pemulihan Negara (PPN) bagi ketika melancarkan jentera bagi Pilihan Raya Negeri (PRN) Melaka semalam.Berdasarkan notis kompaun yang dimuat naik Facebook kementerian kesihatan, BN dikompaun selepas gagal memastikan penjarakan fizikal.Terdahulu, bebeapa gambar yang memaparkan BN melancarkan jentera PRN Melaka tular sekali gus mencetuskan kemarahan orang ramai kerana menunjukkan sikap tidak peduli terhadap SOP.Pelancaran jentera itu turut disiarkan secara langsung di platofrm media sosial BN Comms dan Umno Online.Sebelun ini, kementerian kesihatan menguatkuasakan larangan aktiviti perhimpunan atau majlis sosial berkaitan pilihan raya termasuk pelancaran jentera nermula 24 Oktober sehingga 27 November depan.


Hina KP Kesihatan, Dewan Rakyat kecoh

Suasana persidangan Dewan Rakyat hari ini kecoh susulan kenyataan “DG (Ketua Pengarah Kesihatan) takut mati” dikeluarkan Tiong King Sing (GPS-Bintulu) pada sesi perbahasan Rang Undang-undang Perbekalan 2021.Tiong ketika membahaskan rang undang-undang itu mempersoalkan Ketua Pengarah Kesihatan (Dr Noor Hisham Abdullah) tidak turun padang untuk melihat sendiri situasi Covid-19 di lapangan, sebaliknya hanya membuat sidang media setiap hari melalui siaran langsung televisyen.“Kenapa dia tidak turun padang, macam di Kota Kinabalu begitu teruk, begitu hebat pandemik Covid-19 kenapa dia tidak turun melawat tiap-tiap hospital, temporary hospital, kita pergi tengok berbincang kasi moral support kepada frontliners. Doktor, jururawat dia orang semua bekerja (di) sana.“Jangan hantar saja doktor pergi jururawat pergi… oh itu orang tak takut mati tapi DG takut mati, timbalan DG pun tidak pergi. Apa sudah jadi. Tak usahlah hari-hari nak buat publisiti, saya dengar dia sekarang mahu projek dia sendiri jadi WHO (Pertubuhan Kesihatan Sedunia) punya Setiausaha Agung, itu memang tidak layak untuk saya, ” katanya.Kenyataan kontroversi bernada emosi itu menyebabkan RSN Rayer (PH-Jelutong) bangkit dan meminta  Timbalan Yang Dipertua Dewan Rakyat Azalina Othman Said yang mempengerusikan sidang untuk tidak membenarkan Tiong “menghentam” Ketua Pengarah Kesihatan dan mahu kenyataan itu ditarik balik.“Hormat DG, jangan hentam dia, DG is a frontliner, tarik balik kenyataan DG takut mati,” tegas Rayer.Azalina kemudiannya mengarahkan semua yang berada di dalam dewan agar duduk bagi membolehkan beliau membuat keputusan, namun, beberapa ahli Parlimen tidak mengendahkan arahan itu termasuk Rayer.“Duduk, semua duduk! Saya nak buat keputusan macam mana? Tak payahlah saya jadi timbalan speaker kalau semua nak bercakap. Sit down.“Jelutong (Rayer), I’m warning you if you don’t sit down, you leave. You refuse to sit down? (Jelutong, saya beri amaran kalau anda tidak duduk anda keluar. Anda enggan duduk?) Bentara, keluarkan Jelutong,” katanya yang lapan kali mengulangi perkataan ‘keluar’ kepada ahli Parlimen berusia 49 tahun itu.Azalina berkata sebarang permohonan untuk meminta maaf atau menarik balik kenyataan boleh dibuat ketika seseorang ahli Parlimen itu berbahas, dan beliau menyerahkan kepada Tiong sama ada mahu menerangkan atau menarik semula kenyataan tersebut.Tiong bagaimanapun menegaskan beliau tidak mahu menarik balik kenyataan itu dan menambah apa yang dikatakannya adalah suara petugas barisan hadapan sendiri.“Takda (tak ada), takda tarik balik. Ini suara daripada frontliners, suara rakyat. Kenapa DG tak datang? apa salahnya? Saya bukan sumpah dia mati. Saya tanya kenapa dia takut mati? Hantar orang lain pergi, tapi dia sendiri tak turun padang,” katanya.Situasi itu turut mengakibatkan beberapa ahli Parlimen blok pembangkang seperti Hassan Abdul Karim (PH-Pasir Gudang) dan Ramkarpal Singh (PH-Bukit Gelugor) bangun mencelah bagi meminta penjelasan serta mengemukakan Peraturan Mesyuarat.“Duduk, semua duduk! Saya nak buat keputusan macam mana? Tak payahlah saya jadi timbalan speaker kalau semua nak bercakap. Sit down.Hassan mengemukakan Peraturan Mesyuarat 36 (9) yang menyatakan dalam apa-apa perbahasan, tidak boleh disebutkan kelakuan atau sifat siapa-siapa ahli-ahli Parlimen atau siapa-siapa pegawai kerajaan selain daripada kelakuan ketika menjalankan urusannya sebagai ahli Parlimen atau pegawai kerajaan.Ramkarpal turut mencelah dan bertanya adakah kenyataan Tiong itu “dilepaskan (dibenarkan) atau tidak” bagi membolehkan tindakan susulan diambil.“Saya dah buat ruling dan bagi keputusan. Sama ada dia nak tarik balik atau bagi penerangan, dia (Bintulu) kata nak beri penerangan. He did not refuse (to explain), (and) he explained (Bukan dia enggan buat penjelasan, dia dah buat penjelasan). Saya dengar penerangan dia dan saya terima,” kata Azalina yang pada akhir persidangan meminta ahli-ahli Parlimen yang tidak puas hati supaya membuat tindakan susulan.Beberapa ahli Parlimen daripada blok pembangkang pada sidang media selepas itu menggesa Tiong menarik balik kenyataan tersebut dan memohon maaf kepada Noor Hisham serta seluruh petugas barisan hadapan yang selama ini bertungkus-lumus mengekang penularan pandemik Covid-19.


Capital A, AirAsia X masih dalam senarai PN17

AirAsia X Berhad dan syarikat induk AirAsia, Capital A Berhad, masih berada dalam senarai Nota Amalan 17 (PN17), demikian menurut senarai yang dikeluarkan Bursa Securities hari ini.
Menurut kenyataan pengawal selia pasaran itu, sehingga 2 Mei, sebanyak 29 syarikat atau 3.06% daripada 949 syarikat yang disenaraikan dalam Pasaran Utama dan Pasaran Ace Bursa Securities kini diklasifikasikan sebagai PN17 dan Nota Panduan 3 (GN3).
Terdahulu, kenyataan itu mengumumkan Zelan Berhad menjadi syarikat terbaru yang menyertai status PN17.
Capital A yang sebelum ini dikenali sebagai AirAsia Berhad, tergolong dalam status PN17 bermula 14 Januari 2020 manakala AirAsia X pada 27 Oktober 2021.
Ekoran itu, kedua-dua syarikat terbabit perlu menyerahkan pelan penyusunan semula kepada Bursa Malaysia yang mana AirAsia X sepatutnya berbuat demikian pada Oktober 2022 manakala Capital A diberi tempoh sehingga 7 Julai depan.
AirAsia X bagaimanapun telah memohon pelanjutan daripada Bursa Securities untuk menyerahkan pelan penyusunan semula syarikat itu pada 28 April lalu, sebelum syarikat penerbangan tambang murah itu pada 12 April telah memohon sekali lagi untuk melanjutkan tarikh penyerahan pada 28 Julai tahun ini.
AirAsia X dalam pengumuman Bursa Malaysia hari ini memaklumkan bahawa syarikat itu dan penasihat yang dilantik kini sedang merangka dan atau menilai cadangan pelan penyusunannya bagi menstrukturkan semula perniagaan dan keadaan kewangan.
"Pada 12 April, bagi pihak Ahli Lembaga Pengarah, AmInvestment Bank Berhad mengumumkan bahawa syarikat telah mengemukakan permohonan kepada Bursa Securities bagi melanjutkan tempoh masa sehingga tiga bulan daripada 29 April 2023 kepada 28 Julai untuk syarikat menyerahkan pelan penyusunan semula kepada Bursa Securities," katanya.
"Setakat 2 Mei 2023, keputusan Bursa Securities berhubung permohonan itu masih belum ada jawapan."


Malaysia catat 1,063 kes baru, terendah setakat ini

Malaysia mencatatkan 1,063 kes baru Covid-19 hari menjadikan kes keseluruhan penularan dalam negara berjumlah 326,034 kesAngka itu adalah terendah bagi tahun ini selepas negara menyaksikan peningkatan angka jangkitan sejak awal tahun ini.Selangor masih menjadi negeri yang paling tinggi mencatat kes harian dengan 323 kes dicatat hari ini.Ia kemudian disusuli Sarawak (183), dan Pulau Pinang (175) dan Johor (118), sementara Putrajaya dan Melaka tidak mencatatkan sebarang kes hari ini.Negeri-negeri yang mencatat kes satu digit pula adalah Melaka, Pahang dan Wilayah Persekutuan.Kes aktif dengan kebolehjangkitan pula kini berjumlah 15,204.Daripada jumlah itu 152 pesakit ditempatkan di Unit Rawatan Rapi termasuk 68 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,218 orang.


Kursus kahwin atau ‘sembang seks’? Pengkritik persoal kursus dua hari untuk pasangan Islam

Kursus pra perkahwinan yang diwajibkan ke atas pasangan beragama Islam bakal mendirikan rumah tangga digambarkan tidak lebih daripada sekadar sesi “sembang seks”, menurut pemerhatian terhadap sesi dijalankan dalam beberapa bulan.Penceramah dilihat sering berjenaka mengenai seks, menyebabkan beberapa peserta kursus terkejut dan ada yang terdiam.Trend ini membimbangkan beberapa aktivitis dan ahli akademik, mengatakan kursus pra perkahwinan, yang merupakan syarat wajib sebelum pasangan dibenarkan berkahwin, tersasar daripada objektif untuk mendidik masyarakat Islam mengenai hak dan tanggungjawab mereka dalam perkahwinan.Pakar sosiologi Syarifah Fatimah Al Zahrah Al Attas berkata perkembangan itu amat membimbangkan kerana kursus pra perkahwinan itu gagal memenuhi objektif asalnya.Katanya, masalah itu kebiasaannya timbul pada peringkat pelaksanaan apabila penceramah tidak mengikuti modul dan silibus yang disediakan.“Di sinilah kita akan dengar luahan peserta tentang perbincangan yang tidak manis,” katanya kepada MalaysiaNow.Kursus pra perkahwinan, diperkenalkan pada tahun 1990-an bagi mencari jalan penyelesaian terhadap trend perkahwinan pasangan Islam yang berakhir dengan penceraian.Ia merupakan kursus selama dua hari dengan pengisian ceramah.Peserta perlu hadir mengikuti kursus diberikan penceramah yang diberi lesen oleh Jabatan Agama Islam setiap negeri mengikut Modul Bersepadu Kursus Pra Perkahwinan Islam (MBKPPI).“Di sinilah kita akan dengar luahan peserta tentang perbincangan yang tidak manis,” katanya kepada MalaysiaNow.Modul tersebut merangkumi prinsip-prinsip asas Islam, moral, pengurusan kesihatan, pengurusan konflik, komunikasi suami isteri, dan juga maklumat mengenai prosedur kaunseling dan perceraian.Sebilangan besar mereka yang hadir mengikuti kursus pra perkahwinan berbuat demikian sekadar untuk mendapatkan sijil, bagi memenuhi syarat yang ditetapkan oleh pihak berkuasa agama sebelum melangsungkan perkahwinan.Tetapi Syarifah berpandangan tempoh kursus yang singkat dilihat tidak mencukupi bagi membolehkan pasangan bersedia menempuh alam perkahwinan.Aktivis hak asasi wanita Islam Majidah Hashim selangkah ke hadapan dengan mengatakan kursus pra perkahwinan terbukti gagal menyelesaikan masalah yang menjadi sebab ia diperkenalkan.Katanya, berlaku peningkatan dalam kes penderaan domestik, poligami dan penceraian walaupun selepas kursus pra perkawinan diwajibkan.Tahun lepas, hampir 57,000 pasangan di Malaysia bercerai, yang sebahagian besar dalam kalangan orang Islam, meningkat dari tahun sebelumnya.Majidah, sebelum ini pernah bersama Sisters in Islam, bersetuju kursus pra perkahwinan tersasar daripada objektifnya.“Ia sudah tersasar daripada realiti,” katanya, dan menambah pasangan terlupa mengenai perkara yang bakal mereka hadapi selepas memutuskan untuk berkahwin.Katanya wujud satu tanggapan mengenai stereotaip peranan wanita dalam perkahwinan, dengan penceramah menggambarkan golongan ini sebagai individu yang lemah dan harus berada di dalam rumah mengendalikan urusan keluarga, malah enggan menerima realiti masa kini di mana suami isteri perlu bersama-sama keluar mencari rezeki.Namun, bagi Fairuz Al Jengkawi, seorang pakar perunding isu kekeluargaan dan pendidikan seks, masalah yang wujud dalam kursus pra perkahwinan ini kerana ia diwajibkan.Katanya, disebabkan itu, pasangan yang hadir mengikuti kursus pra perkahwinan itu sekadar bagi memenuhi syarat ditetapkan.“Jika tidak hadiri kursus, tidak boleh kahwin,” katanya.


11 pelarian Rohingya maut akibat Covid-19 di Bangladesh

Sekurang-kurangnya 11 pelarian Rohingya meninggal dunia akibat jangkitan Covid-19, sementara 507 yang lain dijangkiti virus itu di kem pelarian terbesar dunia di Cox’s Bazar, Bangladesh, sejak Mac tahun lalu.Kematian pertama dilaporkan di kem pelarian Teknaf Rohingya, satu daripada dua kem pelarian utama di Cox’s Bazar, kata pihak berkuasa pada Selasa.Lelaki berusia 67 tahun itu sedang menjalani rawatan jantung ketika dijangkiti virus itu, kata pengawas kem dan timbalan setiausaha di Suruhanjaya Bantuan dan Pemulangan Pelarian (RRRC) Md Khalid Hossain, kepada Anadolu.Sebelum meninggal dunia pada Ahad malam, lelaki itu telah menjalani saringan Covid-19 dan disahkan positif sehari kemudian.Terdapat lebih sejuta pelarian Rohingya kini berlindung di 34 kem pelarian di Cox’s Bazar.“Sebelum ini, sekurang-kurangnya 10 Rohingya meninggal dunia akibat COVID-19 di kem pelarian Ukhiya, manakala 507 pelarian disahkan positif sejak Mac 2020,” kata pegawai kanan RRRC Mohammad Shamsud Douza.Menurut Pejabat Pembedahan Awam daerah, Cox Bazar mencatatkan sebanyak 7,590 kes jangkitan dengan 89 kematian.Bangladesh mengenakan sekatan pergerakan hingga 28 April untuk mengatasi kenaikan jangkitan Covid-19.Menurut kementerian kesihatan negara itu, Bangladesh setakat ini melaporkan sekurang-kurangnya 10,588 kematian dan 727,780 jangkitan.


67 juta kanak-kanak tidak divaksin semasa pandemik

Sekurang-kurangnya 67 juta kanak-kanak tidak lengkap divaksin antara 2019 dan 2021 akibat penutupan dan gangguan terhadap institusi kesihatan disebabkan oleh pandemik Covid-19, menurut Unicef dalam satu laporan pada Khamis.
Daripada jumlah itu, 48 juta kanak-kanak tidak mendapat sebarang vaksinasi, berdasarkan laporan agensi kanak-kanak PBB, bertajuk "The State of the World’s Children 2023: For Every Child, Vaccination".
"Vaksin menyelamatkan nyawa, tetapi terlalu ramai kanak-kanak di dunia tidak diberi vaksin. Pandemik Covid-19 hanya meningkatkan jumlah mereka," lapor Agensi Anadolu memetik laporan itu.
"Dalam tempoh tiga tahun yang lalu, sejak lebih sedekad hasil yang diperoleh dengan susah payah imunisasi rutin kanak-kanak telah terhakis.
"Dari segi peratusan, kanak-kanak yang divaksin jatuh 5 mata peratusan kepada 81%. Dalam erti kata lain, sekitar satu daripada lima kanak-kanak di seluruh dunia tidak dilindungi sepenuhnya daripada penyakit yang boleh dicegah dengan vaksin,” menurut laporan itu.
Menurut data, keyakinan terhadap vaksin kanak-kanak menurun sebanyak 44% di beberapa negara semasa wabak itu.
Anadolu juga melaporkan Pengarah Eksekutif UNICEF Catherine Russell berkata data itu adalah isyarat yang membimbangkan.
"Kita tidak boleh membiarkan keyakinan terhadap imunisasi rutin mencetuskan wabak lain.
“Jika tidak, gelombang kematian seterusnya mungkin mengakibatkan lebih ramai kanak-kanak yang menghidap campak, difteria atau penyakit lain yang boleh dicegah," katanya.


Nasib Isa Samad Rabu ini

Bekas pengerusi Felda Mohd Isa Abdul Samad akan mengetahui nasibnya berhubung sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites (MPHS) di Kuching, Sarawak yang dihadapinya, pada Rabu ini.Hakim Mahkamah Tinggi Mohd Nazlan Mohd Ghazali akan memutuskan sama ada Mohd Isa yang juga bekas menteri besar Negeri Sembilan, bersalah atas pertuduhan itu atau membebaskannya.Mohd Nazlan dijangka menyampaikan keputusannya pada 9.30 pagi.Mohd Isa, 71, didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan Zaidel, iaitu ahli lembaga pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai tanda terima kasih kerana membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini, antara 21 Julai 2014 dan 11 Disember 2015.Pertuduhan menurut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.Perbicaraan bermula pada 8 Oktober 2019 dengan pihak pendakwaan memanggil 22 saksi termasuk bekas ketua pengarah Felda Hanapi Suhada, bekas ketua pegawai eksekutif FICSB Mohd Zaid Abdul Jalil, Ikhwan dan Muhammad Zahid.Pada 16 Jun lepas, Mohd Nazlan memerintahkan Mohd Isa membela diri atas sembilan pertuduhan itu selepas mendapati pihak pendakwaan berjaya mengemukakan bukti kukuh yang menepati setiap inti pati kesalahan menerima suapan menurut Seksyen 16(a) (A) Akta SPRM.Hakim bagaimanapun melepaskan dan membebaskan Mohd Isa daripada satu pertuduhan pecah amanah (CBT) berhubung pembelian hotel itu tanpa kelulusan Lembaga Pengarah Felda selepas mendapati pihak pendakwaan gagal membuktikan kes prima facie terhadapnya.Mohd Isa, 71, memilih untuk memberi keterangan secara bersumpah dari tempat duduk saksi dan prosiding pembelaannya bermula pada 17 Ogos tahun lepas.Dalam keterangannya, Mohd Isa menafikan menerima RM3 juta menerusi sembilan transaksi daripada  Muhammad Zahid berhubung pembelian MPHS pada 2014.“Saya tidak pernah mengarahkan Zahid (Muhammad Zahid) meminta Haji Ikhwan (Ikhwan Zaidel) untuk memberikan sebarang ganjaran kepada saya kerana membantu meluluskan pembelian MPHS,” katanya.Pada 3 September tahun lepas, pasukan pembelaan Mohd Isa menutup kes mereka selepas memanggil enam saksi termasuk bekas setiausahanya Zuraida [email protected] serta bekas pegawai khas beliau Kamar Bashah Shariff bagi memberi keterangan dengan Mohd Isa dipanggil menjadi saksi pertama.Pada 24 Disember tahun lepas, dalam hujah di akhir kes pembelaan, peguam Salehuddin Saidin yang mewakili Mohd Isa berkata wang RM3 juta itu ialah untuk Muhammad Zahid dan kroninya bukan untuk Mohd Isa.Timbalan Pendakwa Raya Afzainizam Abdul Aziz pula menghujahkan bahawa keterangan Zuraida menunjukkan Muhammad Zahid bebas memasuki bilik pejabat Mohd Isa tanpa memerlukan kebenaran sesiapa dan kehadirannya di bilik tertuduh juga tidak direkodkan oleh Zuraida.“Ini cukup untuk membuktikan Muhammad Zahid ada akses kepada pejabat tertuduh dan beliau boleh memasuki bilik pejabat tertuduh untuk menyerahkan wang daripada Ikhwan seperti yang beliau nyatakan dalam keterangannya.  Ini juga jelas menunjukkan Zuraida tidak nampak Muhammad Zahid menyerahkan wang itu kepada tertuduh,” katanya.


Era Kit Siang: Dari 9 ke 42 kerusi Parlimen

Lim Kit Siang mengumumkan persaraan politiknya minggu lalu dalam kongres tahunan DAP.Beliau menyatakan tidak akan lagi bertanding pada pilihan raya umum (PRU) akan datang.Bagaimanapun, DAP melantiknya sebagai mentor. Suatu panggilan atau peranan baru yang sebelum ini tiada dalam politik Malaysia.Pertama kali saya berjumpa Lim ialah di Parlimen pada tahun 1982 ketika membuat liputan berita Dewan Rakyat.Beliau adalah ketua pembangkang yang berdepan dengan Perdana Menteri Dr Mahathir Mohamad.Turut bersama di pihak kerajaan ialah Anwar Ibrahim yang merupakan bintang baru Barisan Nasional (BN). Pada masa itu ahli pembangkang tidak ramai.DAP adalah parti pembangkang terbesar dengan sembilan kerusi sementara PAS pula mempunyai lima kerusi.Selain Lim, tokoh DAP yang turut sering berucap ialah Lee Lam Thye dan Tan Seng Giaw.Mereka berperanan menyuarakan isu-isu membela masyarakat Cina dalam konteks hak awam di negara demokrasi.Suara Lim lantang, terus terang dan nyaring. Nadanya mencabar kepimpinan Melayu.Sebagai seorang pemberita dari akhbar Melayu, ada kalanya saya juga rasa tersinggung dengan kata-katanya walaupun ada kebenaran dalam hujah-hujahnya.Sementara ucapan Lee dan Tan lebih sederhana. Selalunya, salinan teks ucapan Lim diedarkan kepada pihak akhbar di bilik pemberita di bahagian belakang Parlimen.Tetapi para pemberita tetap keluar mencari beliau di lobi untuk mendapatkan komen-komen terhadap isu-isu berbangkit.Beliau melayan baik para pemberita walaupun umumnya semua media dikawal oleh kerajaan atau parti komponen BN.Walaupun saya sering ditugaskan menulis berita dari pihak pembangkang tetapi ia jarang disiarkan oleh akhbar.Umumnya pembaca tidak akan tahu apa yang disuarakan oleh pihak pembangkang di Parlimen.DAP mempunyai imej rasis serta cauvinis dalam kalangan orang Melayu dan itulah persepsi yang saya miliki semasa remaja. Pertama kali saya melihat lambang roket adalah pada tahun 1969 menjelang Peristiwa 13 Mei.Pada masa itu saya darjah empat dan tinggal di Kuala Lumpur. Pada tahun 1971, saya membaca buku “Sebelum dan Sesudah 13 Mei” tulisan Tunku Abdul Rahman.Dari situ baru saya tahu mengenai Parti Buruh, DAP, Gerakan dan Lim.Apabila membaca buku itu, timbul rasa sentimen perkauman.Namun apabila melihat bagaimana DAP meletakkan ramai calon Melayu di Perak dalam PRU tahun 1974, dengan Lim menamakan seorang calon menteri besar Melayu, maka ternyata ia berusaha untuk menjadi parti berbilang kaum.Pada tahun 1970-an dan 1980-an, iaitu zaman pra-internet adalah sukar untuk mendapatkan maklumat daripada parti pembangkang yang bukan sahaja DAP tetapi juga PAS dan Parti Sosialis Rakyat Malaya (PSRM).Semua maklumat disampaikan melalui media arus perdana yang mempunyai amalan mengawal laporan mengenai pihak pembangkang.Maka apabila DAP Perak dilanda krisis pada tahun 1975 dengan tokoh-tokohnya keluar parti, maka ia disiarkan di muka depan akhbar arus perdana.Saya juga membaca ulasannya dalam bentuk buku lembaran yang diterbitkan oleh Karangkraf.Gambar kulitnya memaparkan wajah Lim dan Daeng Ibrahim Othman, pemimpin DAP Perak yang keluar parti.Pada tahun 1975 dan 1976, DAP menerbitkan lidah rasmi “The Rocket” yang dijual di sekitar Kuala Lumpur.Saya membeli dan membacanya seperti mana juga lidah rasmi PSRM bernama Mimbar Sosialis dan Parti Keadilan Masyarakat bernama Matahari.Pada masa itu PAS tidak mempunyai akhbar.Pada tahun-tahun itu juga DAP menerbitkan koleksi ucapan Lim di Parlimen, “A Time Bomb in Malaysia”.Daripadanya saya dapat lebih memahami perjuangan Lim dan DAP. Buku itu diterbitkan semula beberapa tahun lalu.Bagaimanapun saya menganggap tajuk buku itu adalah keterlaluan.Akhbar-akhbar parti pembangkang itu diterbitkan sebulan sekali dan dicetak tipis serta diedarkan sedikit.Tentulah mereka tidak dapat menyaingi akhbar arus perdana yang diterbitkan setiap hari dan diedarkan secara meluas ke seluruh negara.Ditambah pula Umno mempunyai akhbarnya sendiri bernama Merdeka dan MCA bernama The Guardian.Tetapi akhbar tabloid politik mingguan seperti Watan, Suara Rakyat, Suara Merdeka dan Mingguan Rakyat memberi ruang kepada berita pembangkang.Namun begitu akhbar arus perdana tidaklah anti-DAP.The Star yang dimiliki MCA menyiarkan banyak berita DAP memandangkan sudah tentu dalam kalangan pembacanya mahu mengetahui mengenainya.Malah Utusan Malaysia tidaklah anti-DAP walaupun ia mengkritik parti itu.Lee sering datang ke pejabat Utusan pada tahun-tahun 1980-an untuk menghantar sendiri kenyataan akhbar.Beliau selalunya datang pada hari Ahad dengan menyedari bahawa hari itu kekurangan bahan berita untuk keluaran hari Isnin. Ini membuka peluang untuk kenyataannya disiarkan.Masa saya bertugas pada hari Ahad, seringkali Lee berjumpa dengan saya.Isu-isu yang dibawa adalah berbentuk permasalahan tempatan kerana beliau mewakili Kuala Lumpur Bandar.Ada kalanya jika bersesuaian, Utusan akan menyiarkannya.Sementara ibu pejabat DAP pula sentiasa menghantar kenyataan akhbar Lim walaupun selalunya ia tidak disiarkan.Sejak tahun 1982 hingga 2022, sudah 40 tahun berlalu.DAP meraih 42 kerusi Parlimen pada PRU14 dalam kerangka Pakatan Harapan (PH) yang menang dengan undi bersama penyokong Bersatu, PKR dan Amanah.Kini orang yang ditentangnya pada taahun 1982 iaitu Mahathir dan Anwar menjadi pembangkang bersama dengannya.Apabila DAP menjadi sebahagian daripada kerajaan PH pada tahun 2018, ia merupakan pencapaian tertinggi parti itu setakat ini.Setiausaha agungnya pada ketika itu Lim Guan Eng menyandang jawatan menteri kewangan, walaupun dilaporkan mereka mengharapkan kedudukan timbalan perdana menteri.Selain itu, DAP menjadi kerajaan negeri di Pulau Pinang dan sebagai anggota PH pada tahun 2018, mereka turut menyertai kerajaan negeri Perak, Selangor, Kedah, Negeri Sembilan, Melaka dan Johor.Tanda-tanda pencapaian itu bermula dengan kejayaan DAP dalam PRU12 tahun 2008 bersama gabungan yang dianggotai oleh PKR dan PAS dengan kemenangan bersejarah memenangi Pulau Pinang, Perak, Selangor dan Kedah.Dengan berupaya menafikan majoriti dua pertiga BN, barisan pembangkang itu bersatu menubuhkan Pakatan Rakyat yang kemudian berubah menjadi PH apabila PAS meninggalkannya.Pada keseluruhannya, kejayaan DAP dalam perjuangannya selama itu adalah di atas kepimpinan Lim, baik sebagai setiausaha agung mahupun sebagai pemimpin veteran dalam jawatankuasa tertinggi parti.Beliau bersara dalam keadaan DAP berada di puncaknya.Sememangnya kini DAP menghadapi cabaran. Ia kehilangan kerusi dalam pilihan raya negeri Sabah, Sarawak, Melaka dan Johor.Maka ramai pemerhati meramalkan DAP akan juga kehilangan kerusi dalam PRU15 akan datang berdasarkan pada trend pengundian itu.Tetapi masa depan DAP masih dianggap cerah kerana terdapat ramai pemimpin dan pengikut muda yang menyertainya.Walaupun tidak ramai, adanya orang Melayu yang menonjol dalam kepimpinan DAP menunjukkan ia sedang bergerak menuju sebagai parti yang benar-benar bersifat pelbagai kaum.Buat masa ini DAP masih mewakili orang Cina, tetapi pada waktu akan datang, ia boleh menjadi parti rakyat semua kaum lebih-lebih lagi dengan demografi negara yang turut berubah.Tetapi lebih penting ialah jika ia dapat melaksanakan nilai demokrasi sosial yang dipegangnya hingga dapat mendatangkan manfaat pada rakyat.Perjalanan masa depan akan ditentukan oleh Setiausaha Agung DAP Anthony Loke.Dengan itu, DAP mula memasuki era baru meninggalkan generasi 1966.Sudah tentu pemikiran dan sikap Loke tidak sama dengan Lim.


RM11.9 bilion untuk bantu rakyat ketika Covid-19, kata menteri kewangan

Kerajaan memperuntukkan RM11.9 bilion untuk segala bantuan berbentuk “one off” sehingga 23 Oktober lalu bagi membantu rakyat yang memerlukan bantuan untuk berdepan dengan pandemik Covid-19, kata Tengku Zafrul Aziz.Menteri kewangan itu berkata, 16.3 juta rakyat sudah menerima bantuan tersebut di samping kerajaan membantu mengurangkan beban rakyat dalam bentuk bantuan lain seperti pemberian diskaun elektrik dan sewa rumah membabitkan Projek Perumahan Rakyat (PPR).Ahli Dewan Negara itu berkata, program subsidi upah (PSU) juga dilaksanakan yang bukan sahaja dapat membantu mengurangkan kadar pengganguran malah membantu majikan yang terkesan akibat Covid-19 supaya dapat meneruskan operasi syarikat dan mengelakkan pekerja daripada dibuang dan hilang sumber pendapatan.“Setakat 23 Oktober, RM11.9 bilion PSU diluluskan untuk memanfaatkan lebih daripada 322,000 majikan serta lebih 2.6 juta orang menerima manfaat ini.“Keseluruhannya, hampir RM18 bilion tersedia untuk PSU dan PSU 2.0. Secara keseluruhan kerajaan akan sentiasa memberi komitmen dan komited dalam membantu perniagaan dan ekonomi negara dalam mendepan cabaran Pasca Covid-19,” katanya dalam sesi soal jawab sidang Dewan Rakyat, hari ini.Beliau menjawab soalan Ahmad Nazlan Idris (BN-Jerantut) berhubung perancangan kerajaan pasca Perintah Kawalan Pergerakan Pemulihan (PKPP) wabak Covid-19 bagi membantu rakyat yang kehilangan sumber pendapatan atau yang pendapatan mereka yang semakin mengecil akibat daripada potongan gaji dan sebagainya.Zafrul berkata, kerajaan amat prihatin untuk membantu golongan yang sangat terjejas dengan memberikan fokus bagi memastikan ianya mewujudkan kesinambungan kepada semua pihak.“Setakat 23 Oktober, RM11.9 bilion PSU diluluskan untuk memanfaatkan lebih daripada 322,000 majikan serta lebih 2.6 juta orang menerima manfaat ini.“Belanjawan 2021 merupakan kesinambungan daripada pakej rangsangan ekonomi dan Belanjawan 2021 memberikan penekanan kepada golongan kurang berkemampuan. Antaranya Bantuan Prihatin Rakyat (BPR), Bantuan Sara Hidup (BSH) ditambah baik dan diluluskan dari 4.3 juta kepada 8.1 juta rakyat.“Dengan peruntukannya RM6.5 bilion. Langkah baru memperuntukkan RM1.5 bilion menerusi Jaringan Prihatin di mana RM180 diberi secara ‘one off’ seperti telekomunikasi, perlindungan MySalam dan bantuan kebajikan orang kurang upaya dan kanak-kanak yang juga ditingkatkan kepada RM1,000 sebulan.“Bantuan tersebut memanfaatkan RM2.2 bilion dan 400,000 keluarga miskin sudah menerimanya. Selain itu, turut mewujudkan 500,000 peluang pekerjaan baru, langkah kukuhkan kesihatan awam dan pelbagai langkah demi kesejahteraan rakyat,” katanya.


Anwar diterima mengadap Agong Selasa depan

Selepas tiga minggu mengumumkan mempunyai “sokongan kukuh dan meyakinkan” daripada ahli-ahli Parlimen untuk membentuk kerajaan, Presiden PKR Anwar Ibrahim hari ini mendakwa diterima untuk mengadap Yang Dipertuan Agong pada hari Selasa bersamaan dengan 13 Oktober.“Pada majlis mengadap tersebut saya akan mempersembahkan keteranganlengkap mengenai jumlah majoriti ahli Parlimen yang kukuh dan meyakinkanseperti mana yang saya sebut sebelum ini.“Saya amat berharap rakyat Malaysia untuk terus bertenang dan mendoakan darirumah atau tempat pekerjaan masing-masing, serta menghormati PeraturanPerintah Kawalan Pergerakan Pemulihan (PKPP),” kata ahli Parlimen Port Dickson itu dalam satu kenyataan hari ini.Pada 23 September, Anwar mengumumkan mempunyai cukup sokongan dan kerajaan Perikatan Nasional (PN) pimpinan Perdana Menteri Muhyiddin Yassin sudah tumbang.Ketika diasak media mengenai jumlah sokongan diterimanya, Anwar berkeras hanya akan mempersembahkannya kepada Agong.Bekas perdana menteri, Dr Mahathir Mohamad bagaimanapun tidak mempercayai dakwaan Anwar itu.


Pihak berkuasa Mesir tahan seorang pelajar Malaysia di Al Azhar

Seorang mahasiswa Universiti Al Azhar warganegara Malaysia telah ditahan oleh pihak berkuasa Mesir, kata Menteri Luar Saifuddin Abdullah.
Menerusi satu kenyataan Ahad malam, Saifuddin mengesahkan susulan penahanan itu, Kedutaan Besar Malaysia di Kaherah sedang berhubung rapat dengan pihak berkuasa Mesir untuk mendapatkan makumat lanjut mengenai kes itu.
“Kementerian Luar Negeri akan terus memantau perkembangan kes ini menerusi Kedutaan Besar Malaysia di Kaherah dan akan menghulurkan bantuan konsular yang sewajarnya kepada mahasiswa berkenaan,” tambah kenyataan itu.


Orang ramai digesa tidak terpedaya panggilan palsu menyamar pegawai MCMC

Orang ramai dinasihatkan agar berwaspada dengan panggilan oleh individu tidak dikenali yang menyamar sebagai pegawai Suruhanjaya Komunikasi dan Multimedia Malaysia (MCMC) yang mendakwa orang dihubungi telah melakukan kesalahan.MCMC dalam kenyataan hari ini memaklumkan peringatan itu susulan pihaknya MCMC menerima aduan seorang pengadu yang mendapat panggilan daripada individu bernama Mohd Azim Abdul Aziz memberitahu talian telefonnya telah menghantar pautan-pautan judi dan lucah ke serata telefon di Negeri Sembilan.“Justeru, pengadu terbabit dikehendaki membuat aduan dalam tempoh 30 minit dan sekiranya gagal untuk berbuat demikian boleh menyebabkan talian telefon pengadu disekat dan disenaraihitamkan oleh pihak penyedia perkhidmatan.“Adalah dimaklumkan bahawa individu yang dimaksudkan iaitu Mohd Azim Abdul Aziz bukan kakitangan MCMC dan tidak pernah berkhidmat dengan pihak suruhanjaya,” menurut kenyataan itu.Menurut MCMC, sebarang pengumuman atau pemakluman mengenai sesuatu urusan berkaitan suruhanjaya itu lazimnya dilakukan mengikut saluran rasmi seperti laman sesawang atau platform media sosial MCMC dan bukannya menggunakan nama individu, penggunaan bahasa yang meragukan serta nombor telefon bimbit persendirian.Sehubungan itu, orang ramai digesa untuk tidak mudah terpedaya dengan panggilan sedemikian oleh pihak tidak dikenali dan segera melaporkan perkara tersebut kepada pihak berkuasa untuk tindakan lanjut.


Pakar ekonomi beri amaran kesan jangka panjang ketika pemimpin rentas parti desak pengeluaran KWSP

Pakar-pakar ekonomi menyelar cadangan pemimpin-pemimpin Umno dan Pakatan Harapan (PH) yang mendesak kerajaan membenarkan pengeluaran simpanan Kumpulan Wang Simpanan Pekerja (KWSP), memberi amaran langkah itu hanya akan menyebabkan pencarum berdepan masalah jangka panjang selain menambah jurang kekayan.Desakan yang dimulakan bekas perdana menteri Najib Razak baru-baru ini kini turut disuarakan pemimpin pembangkang termasuk Presiden PKR Anwar Ibrahim dan Setiausaha Agung DAP Lim Guan Eng.Bagaimanapun, penganalisis Ekonomi Putra Business School (PBS) Ahmed Razman Abdul Latiff memberi peringatan, mengatakan walaupun kadar dividen KWSP meningkat daripada tahun sebelumnya, ia mungkin tidak cukup untuk meringankan keperluan pencarum.“Dianggarkan 5.8 juta pencarum di bawah usia 55 tahun mempunyai simpanan kurang daripada RM10,000.“Jika pengeluaran dibenarkan, mereka akhirnya akan kehabiskan simpanan,” katanya.Inisiatif i-Lestari, i-Sinar dan i-Citra telah diperkenalkan sejak dua tahun lalu dalam pelbagai pakej bantuan yang diumumkan Putrajaya bagi menangani impak Covid-19.Pada November tahun lalu, Najib berkata jumlah maksimum pengeluaran i-Citra harus dinaikkan dari RM5,000 kepada RM10,000.Desakan demikian diulanginya beberapa kali, dan pada 2 Mac lalu, bagi kali keempat Najib sekali lagi mendesak kerajaan di Dewan Rakyat untuk membenarkan pengeluaran simpanan KWSP di bawah inisiatif i-Citra.“Siapa hendak claim kredit (mendapat nama) tak kisahlah.“Asalkan permintaan pengeluaran kali terakhir ini, yang sangat diharapkan oleh rakyat dapat dipenuhi kerajaan dengan segera,” katanya.Sementara itu, pada 9 Mac, Anwar berkata beliau telah mengubah pandangannya mengenai perkara itu selepas mendengar rungutan orang-ramai.“Setelah kita melihat bahawa kerajaan seolah tidak ada jalan untuk merungkai kegagalan ini, saya kini mendukung agar pengeluaran dibenarkan sesegera mungkin dan tanpa ada apa-apa halangan dan kerenah birokrasi.Dalam pada itu, Lim pula berkata pengeluaran sebanyak sekurang-kurangnya RM5,000 harus dibenarkan ekoran peningkatan kos sara hidup namun pendapatan orang ramai tidak meningkat.Bagaimanapun, pakar ekonomi Madeline Berma berpendapat kerajaan wajar menghentikan pengeluaran wang simpanan KWSP, memberikan amaran kesan jangka panjang yang boleh dihadapi pencarum.“KWSP adalah simpanan untuk selepas bersara.“Dana persaraan penting untuk mengelakkan lebih ramai pencarum jatuh miskin selepas bersara,” katanya ketika dihubungi MalaysiaNow.Razman turut bersetuju, mengakui bahawa langkah perlu diambil bagi menangani perkara itu dan jurang jangka pendek akibat krisis ekonomi, namun mengingatkan bahawa kelemahan dalam sistem perlindungan sosial negara itu juga mesti diatasi.Beliau juga berkata sebarang bantuan harus datang daripada kerajaan sendiri.“Cadangan keluar duit KWSP ibarat menangguk di air keruh kerana mencadangkan sesuatu yang nampak megah tetapi mereka (ahli politik) tidak meletakkan tanggungjawab pengurusan kepada pencarum,” katanya kepada MalaysiaNow.Beliau turut menambah pelbagai mekanisme sudah dibuat bagi membantu mereka yang memerlukan dan berkata lebih baik bagi pencarum menyimpan simpanan mereka dalam KWSP dan mendapatkan bantuan dalam bentuk lain daripada kerajaan.Pada Disember lalu, KWSP sendiri turut berkata jumlah simpanan pencarum kini menyusut selepas beberapa pengeluaran dibenarkan berikutan krisis Covid-19.Badan itu juga berkata walaupun caruman boleh dikeluarkan sepanjang sekatan pergerakan bagi membendung wabak, namun ia tidak boleh dilaksanakan kerana terikat dengan undang-undang yang memberikan panduan bagaimana caruman pencarum diuruskan.KWSP turut mendedahkan inisiatif tersebut telah menyebabkan sejumlah RM101 bilion caruman dikeluarkan melibatkan 6.1 juta pencarum di mana ia juga menyebabkan mereka kini hanya memiliki simpanan kurang dari RM10,000 manakala 3.6 juta lagi pencarum kini memiliki simpanan kurang dari RM1,000.Agensi itu juga berkata majoriti pencarum yang mengeluarkan simpanan adalah daripada kalangan Bumiputera.“Hasil daripada pengeluaran itu, sebanyak 4.4 juta atau 54% ahli Bumiputera kini mempunyai kurang dari RM10,000, dan 2.0 juta atau 25% mempunyai kurang dari RM1,000.”Sementara itu, penganalisis ekonomi dari Universiti Sunway, Yeah Kim Leng berkata pengeluaran tambahan wang KWSP akan mengurangkan lagi simpanan untuk persaraan, justeru meningkatkan lagi risiko pencarum untuk bersara dalam keadaan miskin.Katanya, pilihan yang lebih baik untuk kerajaan adalah memberi bantuan secara bersasar seperti menawarkan peluang pekerjaan, kelulusan lesen berniaga dan program subsidi pinjaman wang.“Kini ekonomi semakin pulih, maka fokus yang sewajarnya ialah meningkatkan semula tabung kecemasan dan simpanan berbanding menggunakannya,” katanya kepada MalaysiaNow.Dalam pada itu, Madeline mendesak kerajaan untuk menyediakan lebih banyak bantuan kepada mangsa banjir atau bencana alam tanpa menggunakan simpanan KWSP.“Antaranya bantuan yang boleh dipertimbangkan termasuk bantuan perumahan seperti dana membaiki rumah, penyediaan rumah, bantuan kewangan untuk baiki atau menggantikan harta benda yang rosak seperti kenderaan dan peralatan rumah.“Selain itu, bantuan yang boleh disalurkan juga adalah seperti bantuan kesihatan, urusan kematian, penjagaan kanak-kanak atau orang tua serta bantuan pengangkutan,” tambahnya.


Jabatan meteorologi rekod gegaran sekitar Selangor, Kuala Lumpur

Jabatan Meteorologi Malaysia hari ini merekodkan gegaran dirasai di sekitar Selangor dan Kuala Lumpur berikutan gempa bumi sederhana di Utara Sumatera, Indonesia.Gegaran dengan magnitud berskala 5.6 skala Richter itu terjadi pada pukul 1.19 hari ini.“Gegaran dirasai sekitar Selangor dan Kuala Lumpur.“Tiada ancaman tsunami kepada Malaysia,” kata kenyataan tersebut.


Prasarana beri bantuan RM1,000 kepada semua mangsa kemalangan LRT

Prasarana Malaysia Berhad (Prasarana) akan memberikan bantuan khas RM1,000 dan bantuan sokongan lain kepada semua mangsa yang terlibat dalam insiden dua tren LRT laluan Kelana Jaya yang bertembung di dalam terowong antara Stesen LRT Kampung Baru dan KLCC, malam tadi.Pengerusi Kumpulan Prasarana Tajuddin Abdul Rahman berkata beliau telah berbincang dengan pengurusan tertinggi syarikat mengenai perkara itu.Beliau berkata seramai 213 penumpang terlibat dalam insiden tersebut dengan 64 daripadanya dikejarkan ke hospital, sementara enam daripadanya sangat kritikal termasuk tiga mangsa memerlukan bantuan pernafasan.“Kita telah buat keputusan, Prasarana akan keluarkan bantuan khas kepada semua 213 penumpang ini, kita akan membantu dengan memberikan sebanyak RM1,000 setiap orang, tanpa mengira keadaan mereka sama ada serius atau tidak.“Selain itu, kita akan beri bantuan khas kepada mangsa yang dimasukkan ke hospital, kos perubatan, rawatan sejak mula masuk sehinggalah pulih semula. Insya-Allah kita akan beri mereka bantuan perubatan,” katanya pada sidang media selepas melawat lokasi insiden tersebut hari ini.Dalam laporan media semalam, kejadian yang berlaku pada 8.45 malam itu, menyebabkan 47 penumpang parah manakala 166 lagi cedera ringan.


Biden isytihar darurat selepas puting beliung landa Mississippi

Presiden Amerika Syarikat (AS) Joe Biden pada Ahad mengisytiharkan darurat di Mississippi selepas puting beliung yang melanda negeri itu mengakibatkan kemusnahan dan kematian.
Sekurang-kurangnya 25 orang terbunuh manakala berpuluh-puluh lagi cedera selepas puting beliung dan ribut melanda Mississippi pada malam Jumaat.
Rumah Putih dalam satu kenyataan menjelaskan "pembiayaan persekutuan tersedia untuk mereka yang terjejas di daerah Carroll, Humphreys, Monroe, dan Sharkey" susulan pengumuman Biden itu, lapor Agensi Anadolu.
Empat daerah berkenaan dilaporkan terjejas teruk akibat bencana itu, menurut Agensi Pengurusan Kecemasan Mississippi.
Biden telah melantik pegawai penyelaras Agensi Pengurusan Kecemasan Persekutuan, John Boyle untuk "menyelaras operasi pemulihan persekutuan di kawasan yang terjejas.
"Penilaian kerosakan akan dijalankan di kawasan lain, dan lebih banyak daerah serta bantuan tambahan mungkin disalurkan selepas penilaian selesai dibuat," menurut kenyataan itu.
Selain kematian dan kemusnahan, bencana itu juga menyebabkan gangguan bekalan elektrik di Mississippi dan negeri-negeri berhampiran.


Menaikkan OPR tidak akan halang inflasi, kata pakar

Seorang bekas jurubank memberi amaran bahawa sebarang langkah untuk menaikkan kadar dasar semalaman (OPR), yang dinaikkan bank pusat beberapa kali sejak tahun lepas, tidak akan menyelesaikan inflasi negara.
Muhammad Zahid Abdul Aziz yang sebelum ini bersama Bank Islam berkata tindakan Bank Negara Malaysia (BNM) memanipulasi kadar OPR untuk tujuan tersebut adalah sia-sia.
"Kita perlu sedar bahawa kita sedang beroperasi dalam sistem perbankan dan monetari yang bersifat cenderung ke arah inflasi,” katanya kepada MalaysiaNow.
"Kedua, bank-bank bukanlah entiti neutral yang menggerakkan wang daripada unit surplus kepada unit defisit di dalam ekonomi.”
Inflasi secara umum merujuk kepada kenaikan dalam tahap harga umum barangan atau perkhidmatan dalam sesebuah ekonomi.
Menteri Ekonomi Rafizi Ramli baru-baru ini memakluman kadar inflasi pada November tahun lalu kekal pada paras 4%.
Katanya, ia perlu dikekang supaya tidak naik dalam masa terdekat.
Ekoran pandemik Covid-19, BNM menurunkan kadar OPR bermula Januari 2020, untuk membantu peminjam yang terkesan.
Kadar paling rendah dalam sejarah ialah 1.75% yang dibuat pada Julai tahun sama.
Namun ekonomi dunia berdepan cabaran inflasi dan kenaikan harga barang ekoran harga minyak sebanyak 50% yang mencecah AS$86.70 setong pada Oktober 2021.
Justeru, BNM menaikkan semula kadar OPR berkali-kali pada tahun lepas, atas alasan mengawal inflasi dan nilai matawang negara.
Kali terakhir ia naik pada November lepas dengan kenaikan kepada 2.75%.
Media melaporkan, BNM dijangka menaikkan OPR sebanyak dua kali pada tahun ini.
Perdana Menteri Anwar Ibrahim pada Rabu memaklumkan BNM mempunyai kuasa penuh menentukan kadar OPR, wlaupun sebelum ini beliau mengkritik bekas menteri kewangan, Tengku Zafrul Aziz ketika kenaikan OPR berlaku.
Menurut Zahid yang juga naib pengerusi Movemement For Monetary Justice,idea menaikkan kadar OPR bagi membendung inflasi menyebabkan syarikat akan berhenti meminjam dan membuang pekerja.
Orang ramai akan kurang berbelanja, dan ini mengakibatkan penurunan harga barang.
"Ia seperti mengalihkan rumah untuk menukar lampu."
Sementara itu, pakar ekonomi dari Putra Business School, Ahmed Razman Abdul Latiff berkata kadar inflasi di Malaysia dipengaruhi oleh subsidi pukal oleh kerajaan.
"Jika kita dapat mengurangkan kebergantungan kepada barangan import dan memperkasakan barangan tempatan, kadar inflasi dapat dikurangkan dan ringgit malaysia akan kukuh," katanya.
Zahid mencadangkan agar inflasi dikekang dengan meminta bank menukarkan kadar pinjaman yang diberikan.
Bank-bank ketika ini memberikan sedikit sahaja pinjaman kepada ekonomi sebenar dan kebanyakannya diberikan kepada pinjaman dan sektor peribadi.
"Terbalikkan nisbah ini kepada 65% pinjaman untuk sektor ekonomi sebenar dan 35% kepada sektor peribadi.
"Bukannya dengan memanipulasi kadar faedah supaya berlaku rantaian reaksi yang dimahukan."


88% populasi remaja lengkap divaksinasi

Sebanyak 2,768,673 atau 88% daripada populasi remaja di negara ini telah lengkap menerima vaksin Covid-19 setakat 11.59 malam tadi.Berdasarkan data kementerian kesihatan (KKM) menerusi laman CovidNow, sebanyak 2,858,109 atau 90.8% daripada kumpulan yang berusia 12 hingga 17 tahun itu sudah menerima sekurang-kurangnya satu dos vaksin.Bagi populasi dewasa, sebanyak 22,889,297 individu atau 97.8% daripada mereka telah melengkapkan vaksinasi manakala 23,172,722 individu atau 99% menerima sekurang-kurangnya satu dos vaksin Covid-19.Sementara itu, menurut portal Github KKM, 27 kes kematian direkodkan semalam, dengan sembilan daripadanya adalah kematian di luar hospital.


24 kanak-kanak antara 36 maut dalam insiden tembakan di taska Thailand

Sekurang-kurangnya 36 orang termasuk kanak-kanak maut dalam kejadian tembakan rambang di sebuah pusat jagaan kanak-kanak di wilayah Nong Bua Lamphu, Thailand.
Polis Thailand berkata suspek bersenjata berusia 34 tahun itu melarikan diri dari tempat kejadian dengan menaiki kenderaan dan kemudian membunuh isteri dan anaknya sebelum membunuh diri.
Dalam satu kenyataan, polis berkata 24 kanak-kanak dan 12 dewasa terbunuh manakala 15 lagi cedera termasuk lapan cedera parah selepas kejadian tengah hari tadi.
Lelaki bersenjata yang merupakan bekas anggota polis telah diberhentikan perkhidmatan kerana kesalahan berkaitan dadah tahun lalu.
Tragedi itu berlaku kurang sebulan selepas dua anggota tentera terbunuh, dan seorang cedera dalam kejadian tembakan di Royal Thai Army War College di Bangkok pada 14 September lalu.
Dalam kejadian itu, seorang sarjan mejar berusia 59 tahun menembak mati dua rakannya.
Pada Februari 2020, seorang askar menembak mati 29 orang dan mencederakan 57 lagi dalam kejadian tembakan  di empat lokasi di wilayah Nakhon Ratchasima.
Tentera berusia 32 tahun itu kemudiannya ditembak mati oleh polis 17 jam kemudian.


Pencipta lagu Sabah, Sarawak tuntut pampasan bayaran royalti

Pencipta lagu dan komposer di Sarawak dan Sabah menyuarakan kekecewaan mereka mengenai ketidakadilan berhubung agihan bayaran royalti.Bercakap dalam sebuah webinar mengenai langkah-langkah mengembalikan hasil bakat kreatif dan usaha melindungi hakcipta intelek, mereka turut mengecam badan pengutip royalti (CMO), badan yang dilesenkan kerajaan untuk mengutip dan mengagihkan bayaran royalti.Di samping itu, para peserta webinar turut mendesak kerajaan persekutuan untuk menyerahkan pengurusan royalti kepada Music Rights Sabah (MRS) dan Music Right Sarawak Bhd (MRSB).Wilfred Medius Tengau dari Wisdom Foundation berkata sejak tiga dekad lalu, CMO telah menyebabkan golongan artis dan ahli muzik di Sabah dan Sarawak tidak menerima hak mereka.Beliau turut berkata badan itu juga gagal berfungsi secara efektif sebagai badan pengutip royalti, menegaskan ia adalah sebuah isu yang hanya boleh disuarakan pencipta lagu dan ahli muzik tempatan.Dalam pada itu, beliau turut mempersoalkan ketelusan dalam operasinya dengan mendakwa artis-artis di Timur Malaysia hanya menerima serendah RM13 setahun bagi hasil kerja kreatif mereka.“Berdasarkan data dari 2017 yang disediakan Score, tarif perlesenan muzik di Malaysia bagi premis awam lebih daripada cukup untuk membayar royalti artis Sabah dan Sarawak.“Kami tuntut pembayaran royalti yang setimpal dengan karya kreatif mereka, ini adalah kebimbangan yang sangat penting. Sangat tidak patut lagu-lagu dari Sabah dan Sarawak hanya dapat RM 13 setahun bayaran royalti,” katanya.Asmin Mudin, pencipta lagu tema melawat Sabah, “Sayang Kinabalu”, berkata isu ini sudah lama berlarutan.Beliau bersetuju sebahagian masalah tersebut berpunca daripada dokumentasi yang tidak teliti dan kontrak-kontrak artis, namun beliau berkata artis tetap memiliki hak untuk mendapat royalti.Dengan penghasilan 9,000 lagu etnik dari dua negeri itu, beliau berkata adalah penting bagi pihak berkuasa mengadakan mekanisme badan pengutip royalti yang berstruktur dan telus.“Pada 2017, Fabian William, warga Sabah yang menulis ‘Id Pagandadan’ hanya menerima royalti sebanyak RM14.57 walaupun dimainkan secara terbuka di tempat awam,” katanya.Menteri Perdagangan Dalam Negeri dan Hal Ehwal Pengguna Alexander Nanta Linggi, yang sudah dimaklumkan mengenai perkara ini berkata situasi tersebut boleh disamakan dengan isu salah guna kuasa.Beliau juga berkata pihaknya akan membawa isu memecahkan kuasa pusat CMO dalam mesyuarat Kabinet.Beliau turut menjelaskan kerajaan sedang mengambil pendekatan holistik dalam meningkatkan ketelusan dalam pengutipan royalti dengan mengutamakan kebertanggungjawapan dan tadbir urus yang cekap sebagai teras utama polisinya.“Kami komited untuk memantau badan tersebut agar imbuhan yang setimpal dapat dikendalikan dengan aliran pendapatan yang mampan,” katanya.Beliau berkata pihaknya telah pun mengarahkan Perbadanan Harta Intelek Malaysia (MyIPO) untuk mengumpulkan maklumat dalam sebuah kertas kerja bagi dibentangkan pada akhir tahun ini.“Melalui pendekatan profesional, kami harap MyIPO sebagai sebuah badan yang melindungi harta intelek akan beri manfaat kepada negara dan individu.”Beliau berkata pihaknya juga mahu terus berhubung dengan kumpulan-kumpulan muzik di Sabah dan Sarawak.Pengerusi MyIPO Mohamad Alamin berkata menyerahkan lesen pengutipan royalti kepada cawangannya di kedua-dua negeri itu telah pun diluluskan menteri.“Arahan terakhir saya kepada jabatan hak cipta adalah kita bersetuju untuk mengeluarkan deklarasi atau lesen kepada CMO Sabah dan Sarawak.“Saya sudah maklumkan perkara ini kepada menteri dan mengarahkan jabatan hak cipta untuk proses dan bincang perkara ini dengan CMO di Sabah dan Sarawak mengenai langkah-langkah pelaksanaannya,” katanya.


Moratorium sewa diberi kepada pengusaha makanan kampus hingga akhir tahun

Moratorium bayaran sewa selama enam bulan akan diberikan kepada pengusaha dan penyedia perkhidmatan makanan di dalam kampus institusi pengajian tinggi (IPT) awam mulai bulan ini, kata Menteri Pengajian Tinggi Noraini Ahmad.Beliau dalam satu kenyataan berkata langkah itu akan membolehkan tanggungan kos sewa itu diserap bagi menurunkan harga makanan yang dijual kepada pelajar memandangkan peningkatan harga barangan turut memberi kesan kepada harga makanan di dalam kampus.Noraini turut mengumumkan menu makanan berkualiti dengan harga siling RM3.50 setiap hidangan akan diperkenalkan di bawah inisiatif Food Basket Siswa Keluarga Malaysia, selaras dengan pengumuman yang dibuat Perdana Menteri Ismail Sabri Yaakob.Ismail dalam satu kenyataan berkata kerajaan akan memperkenalkan “Menu Keluarga Malaysia” di restoran koperasi, kafeteria serta premis jualan makanan di IPT sebagai alternatif bagi golongan sasar mendapatkan hidangan pada harga berpatutan, membabitkan hidangan pagi, tengah hari dan malam.Noraini berkata Kementerian Pengajian Tinggi (KPT) juga akan memperkasa inisiatif Food Bank Siswa dan [email protected] di IPT dengan kerjasama pelbagai kementerian, badan bukan kerajaan (NGO), syarikat korporat dan badan-badan persendirian.Noraini berkata kementerian juga bersetuju dengan cadangan Majlis Perundingan Pelajar Kebangsaan untuk membentuk Jawatankuasa Tindakan Sara Hidup Siswa Keluarga Malaysia yang dipengerusikan olehnya selaku menteri pengajian tinggi.Jawatankuasa itu adalah untuk menyelaras dan melaksana dasar, memantau kawalan harga barang dan perkhidmatan serta membentuk jaringan kolaborasi dengan pihak berkepentingan secara holistik, katanya.Jawatankuasa itu turut disokong di peringkat institusi, melalui jawatankuasa yang dipengerusikan oleh naib canselor, rektor atau pengarah bagi memperkemas pelaksanaan ke atas keputusan dasar yang dibuat di peringkat kementerian, katanya.“Pihak KPT sentiasa prihatin dan cakna terhadap kebajikan pelajar di IPT bagi memastikan sesi pembelajaran dan pengajaran sepanjang pengajian mereka berjalan dengan lancar,” katanya.Noraini berkata kemudahan pengangkutan pelajar dalam dan ke luar kampus akan turut ditambah baik melalui penyediaan jadual pergerakan yang lebih kerap agar memudahkan dan menjimatkan masa perjalanan aktiviti harian pelajar.


Peguam negara akan sembah maklum Agong berhubung isu kerakyatan, kata menteri

Kabinet telah memutuskan supaya Peguam Negara Idrus Harun menyembah maklum isu berkaitan kerakyatan anak dilahirkan ibu warganegara dengan pasangan warga asing kepada Yang di-Pertuan Agong Sultan Abdullah Sultan Ahmad Shah.Menteri Luar Saifuddin Abdullah berkata keputusan itu dibuat kerana isu kerakyatan mengikut Perlembagaan Persekutuan harus mendapat perkenan daripada Majlis Raja-Raja.“Kabinet sangat berempati dengan keadaan yang berlaku dan kami telah membincangkan isu ini dengan panjang lebar. Tapi kami juga sedar isu ini adalah di bawah bidang kuasa Majlis Raja-Raja dan kita kena mengikut saluran yang betul.“Sebab itu, keputusannya adalah supaya Peguam Negara menghadap Yang di-Pertuan Agong dan kita serahkan kepada kebijaksanaan beliau (Idrus),” katanya pada sidang media selepas menghadiri Program Deepavali 2021 di pejabat Persatuan Malaysia Hindu Sangam Kuantan di sini hari ini.Pada 9 September lepas, Mahkamah Tinggi Kuala Lumpur memutuskan bayi dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.Bagaimanapun pada 13 September lepas, kerajaan memutuskan untuk mengemukakan rayuan bagi membatalkan keputusan Mahkamah Tinggi itu.Saifuddin sebelum ini turut menerima petisyen dan surat terbuka kepada Kabinet daripada Family Frontiers iaitu pertubuhan bukan kerajaan (NGO) yang membela ibu-ibu yang terkesan dengan undang-undang kewarganegaraan berkenaan menerusi kempen #TarikBalikRayuan.Dalam perkembangan lain, Saifuddin yang juga Ahli Parlimen Indera Mahkota berkata kementeriannya sedang menyelidik punca separuh daripada 48 pusat pendidikan alternatif kepada kanak-kanak Rohingya di negara ini masih tidak berdaftar.“Pusat pendidikan ini dikendalikan oleh NGO dan tidak menggunakan duit rakyat. Bagaimanapun kita perlu mereka mendaftar supaya boleh diawasi oleh Kementerian Pendidikan.“Jika tidak didaftar, kita tidak tahu apa yang mereka lakukan seperti kokurikulum dan sukatan pelajaran yang diajar selain membolehkan bantuan daripada pihak berminat menyumbang disalurkan ke pusat pendidikan tersebut,” katanya.Saifuddin berkata antara negara yang banyak memberi bantuan pendidikan kepada kanak-kanak Rohingya ialah Qatar dan aspek pendidikan adalah antara elemen penting perlu mereka miliki apabila kembali ke negara asal, apabila keadaan membenarkan.


Perhimpunan agung Bersatu Sabtu ini guna sidang video

Mesyuarat Majlis Pimpinan Tertinggi (MPT) Bersatu memutuskan perhimpunan agung tahunan parti itu tahun ini akan dilaksanakan buat pertama kalinya melalui sidang video pada Sabtu.Setiausaha Agungnya Hamzah Zainuddin berkata persidangan dalam talian tersebut akan disertai para perwakilan dari seluruh negara di 14 lokasi.Sementara itu, menurut Hamzah mesyuarat MPT semalam juga memutuskan untuk mengangkat cadangan meminda perlembagaan parti bagi penubuhan sayap baru untuk ahli bersekutu, ke persidangan agung tahunan.“Perhimpunan agung tahunan kali ini juga akan membincangkan hala tuju dan dasar parti dalam aspek ekonomi, politik serta kesejahteraan rakyat,” katanya.


Najib akan beri keterangan bicara kes rasuah Rosmah

Najib Razak akan memberi keterangan sebagai saksi pembelaan dalam perbicaraan kes rasuah yang dihadapi isterinya, Rosmah Mansor, berkaitan projek hibrid solar bernilai RM1.25 bilion untuk 369 sekolah luar bandar di Sarawak.Peguam Rosmah, Jagjit Singh berkata bekas perdana menteri itu adalah antara saksi pembelaan yang akan dipanggil untuk memberi keterangan dalam prosiding sembilan hari bermula 9 Jun.Jagjit berkata ketika ini pihak pembelaan mempunyai lima atau enam saksi dan telah ditawarkan seramai 10 saksi oleh pihak pendakwaan.“Kita perlu melihat senarai (saksi pendakwaan) dan kita juga perlu menemu bual mereka (saksi),” katanya kepada wartawan setelah prosiding mahkamah.Terdahulu, Hakim Mahkamah Tinggi Mohamed Zaini Mazlan memerintahkan Rosmah untuk membela diri atas kesemua tiga tuduhan rasuah setelah mendapati bahawa pihak pendakwaan berjaya membuktikan kes prima facie terhadapnya.Sebelum prosiding dimulakan, Najib dilihat (menerusi ‘pautan video’ yang disediakan) duduk di sebelah isterinya dan ketika mahkamah berehat seketika, Najib turut dilihat menenangkan Rosmah setelah keputusan mahkamah disampaikan.Semalam, Najib diaporkan akan berada di sisi isterinya ketika mahkamah menyampaikan keputusan sebagai sokongan emosi.


Kumpulan pemilik ladang Sarawak selar serbuan imigresen terhadap pekerja asing

Persatuan Pemilik-Pemilik Ladang Kelapa Sawit Sarawak (Soppoa) hari ini mengecam tindakan jabatan imigresen yang mengadakan serbuan terhadap pekerja asing di beberapa ladang dalam negeri itu selain menyifatkan hasil kutipan kompaun dan deposit daripada majikan yang mengambil bahagian dalam program rekalibrasi kerajaan sebagai “cukai tambahan” yang dikenakan ke atas industri yang terlibat.Felix Moh Mee Ho dari Soppoa berkata ramai pekerja asing terkandas di negara ini berikutan perintah kawalan pergerakan (PKP) yang dilaksanakan pada Mac 2020 yang turut menyaksikan penutupan sempadan Malaysia.Disebabkan operasi perkhidmatan kerajaan turut dihentikan, termasuk jabatan imigresen, beliau berkata ramai pekerja asing yang sudah tamat tempoh permit tidak dapat memperbaharuinya.“Terdapat ribuan pekerja sah menjadi mangsa keadaan disebabkan mereka tidak dapat memperbaharui permit kerana jabatan imigresen tidak beroperasi,” katanya.Moh berkata, hal ini menyebabkan peningkatan bilangan pekerja asing tanpa dokumen di mana data setiap pekerja dikumpul pihak berkuasa melalui permohonan majikan yang ingin menyertai program rekalibrasi kerajaan.“Di sebalik harapan untuk kembali bekerja semula, beribu-ribu pekerja tanpa izin akhirnya dihantar pulang atau ditangkap kerana tidak mempunyai dokumen mencukupi bagi menyokong proses pengesahan mereka,” katanya.Menurutnya lagi, dengan data yang dikumpulkan, jabatan imigresen dapat menjalankan serbuan dengan tepat dan cekap.Setakat Januari tahun ini, Moh berkata, jabatan itu dilaporkan berjaya memungut RM100 juta kompaun dan RM200 juta lagi bayaran deposit daripada majikan.“Jumlah keseluruhan yang dikumpulkan adalah hampir separuh daripada hasil yang diterima kerajaan persekutuan daripada levi keuntungan durian runtuh daripada industri minyak sawit pada tahun yang sama,” katanya.“Jika dipandang dari sudut perakaunan asas, hasil yang diperolehi melalui pembayaran kompaun dan deposit kepada jabatan imigresen itu, sejumlah RM100 juta dan RM200 juta yang dikumpulkan sebenarnya adalah ‘cukai tambahan’ ke atas industri di samping cukai korporat atau levi biasa yang sudah pun menjadi komitmen mereka.“Dalam erti kata lain, dengan mengumpulkan pendapatan sedemikian, jabatan itu sebenarnya memperkenalkan beban lanjut kepada komuniti perniagaan dengan peningkatan kos operasi, selain turut menyebabkan kerugian tambahan yang terpaksa ditanggung perniagaan ekoran tenaga kerja yang tidak mencukupi.”Beliau turut menambah peranan utama jabatan kerajaan ketika ini adalah untuk memudahkan pihak berkepentingan dalam usaha meningkatkan operasi perniagaan sekali gus mata pencarian orang ramai.Katanya, jabatan itu tidak perlu “menunjukkan kuasa mereka pada saat-saat yang sukar ketika ini”.“Kebelakangan ini, terdapat tanda-tanda negara kita sedang menuju ke arah pemulihan.“Walaupun ia adalah berita baik, isu utama yang timbul ialah sama ada ia benar-benar dapat dirasakan oleh orang ramai dan komuniti perniagaan, di mana mereka sangat terkesan sehingga pemulihan yang berlaku mungkin tidak membawa sebarang perubahan bagi kehidupan mereka.”


Kes harian lepasi 30,700 jangkitan, 70 lagi korban

30,787 kes baru Covid-19 direkodkan hari ini menjadikan jumlah keseluruhan sebanyak 3,741,986 kes.Sebanyak 26,457 pesakit turut dilaporkan sembuh, menjadikan jumlah keseluruhan kes sembuh sebanyak 3,393,999.Ketika ini, 314,420 kes aktif direkodkan, dengan 302,242 atau 96.1% daripadanya sedang menjalani kuarantin kendiri.Dalam pada itu, 3,039 (1%) kes kini berada di pusat kuarantin sementara 8,750 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 389 kes dan 229 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.3% dengan kes Covid-19 merangkumi 44.3% daripadanya.70 korban akibat wabak itu turut dilaporkan, termasuk 19 kes kematian sebelum tiba ke hospital.Ketika ini, kes keseluruhan kematian adalah sebanyak 33,567 orang.


Bagaimana pekerja asing terperangkap dalam hutang dengan ejen cari kerja

Sudah masuk 13 tahun Kadeer menetap di Cameron Highland, Pahang sebagai pekerja kebun dan pengutip sayur.
Awal tahun ini, anak sulungnya, Kazi mengikut jejak langkahnya ke Malaysia untuk bekerja.
Impian mereka cuma satu, ingin membantu keluarga di Bangladesh menikmati taraf hidup dan pendidikan yang lebih baik.
Bagaimanapun, hasrat dua beranak itu terganggu apabila wang tunai yang perlu dihantar kepada keluarga perlu diserahkan kepada orang tengah yang mengatur urusan kerja mereka di Malaysia.
Kadeer perlu mengeluarkan wang kira-kira RM200 dari gajinya setiap bulan untuk membantu anaknya menanggung beban hutang sebanyak RM15,000 dengan pengantara kerja sejak Mac lalu.
Kazi memberitahu dirinya perlu bersetuju dengan beberapa syarat berdasarkan pakej yang dipilih dengan orang tengah.
"Pakej yang mahal akan meletakkan saya di tempat kerja yang baik seperti pelayan restoran dalam pusat beli belah ataupun juruwang.
"Pakej yang rendah pula kerja-kerja berat seperti buruh. Saya bayar pakej mahal tetapi sampai di Malaysia diberitahu kerja-kerja pakej mahal sudah habis dan tiada kekosongan," kata Kazi kepada MalaysiaNow.
Kemudian, dia dijanjikan untuk dihantar ke ibu kota dalam kadar segera untuk mula bekerja.
Selepas lebih dua bulan duduk di sebuah rumah kongsi di Puchong, Selangor tanpa bekerja, dia nekad untuk keluar dari situ dan tidak mahu menunggu lagi.
"Saya maklumkan kepada pihak itu saya mahu ikut ayah bekerja dan mereka mengatakan saya sudah menyebabkan mereka rugi kerana perjanjian sudah dibuat dengan majikan.
"Tetapi, dia tidak memberitahu saya siapa majikan itu dan bila boleh mula bekerja."
Kini, Kazi diarahkan membayar cas tanbahan "ganti rugi" yang dikenakan oleh orang tengah sebanyak RM5000 dalam tempoh kurang tiga tahun.
Ketika dihubungi MalaysiaNow, majikan mereka meluahkan kekecewaan apabila mendapati tiga daripada empat orang pekerjanya terperangkap dengan hutang oleh pihak tiak bertanggungjawab itu.
"Saya tidak tahu sama ada betul atau tidak orang tengah itu ejen pengambil kerja ataupun memang penipu (scammer).
"Semua pekerja saya bayar duit bulanan pergi bank nama orang bukan akaun nama syarikat.
"Hanya Kadeer sahaja tidak ditipu, tapi dia datang ke sini sudah lama." katanya yang mahu dikenali sebagai Hock kepada MalaysiaNow.
Katanya, urusan kerja di kebunnya banyak diuruskan oleh pekerja tempatan di daerah pelancongan itu memandangkan hasil sayur dan buah buahan dijual di pasar malam berdekatan.
Manakala pekerja asing diberikan keutamaan menjaga dan mengutip hasil tanaman sahaja mengikut kadar bayaran jam dan hari bekerja,
"Saya sudah cuba dapatkan pengesahan siapa orang-orang tengah ini melalui kawan-kawan peniaga juga, tetapi terlalu ramai.
“Susah untuk dikesan."
Atas sebab itu, Hock menegaskan supaya para majikan membuat semakan teliti tentang latar belakang pengambilan kerja masing-masing bagi memastikan mereka tidak ditipu oleh pengantara.
"Tapi ini juga luar bidang kuasa kita (majikan).
“Sebab bayaran kepada ejen sudah dibuat ketika berada di Bangladesh lagi," katanya.
MalaysiaNow difahamkan lelaki Bangladesh yang direkrut untuk bekerja dalam sektor pembinaan lazimnya menanggung hutang yang sama dengan jumlah pendapatan setahun (termasuk kerja lebih masa maksimum), dan biasanya mengambil masa kira-kira 18 bulan untuk membayarnya.
Ini tidak termasuk yuran pengambilan kerja (recruitment fees) yang juga dilihat menjadi beban kepada pekerja asing yang berharap dapat menyara keluarga ketika bekerja di luar negara.
Pengarah Eksekutif Inisiatif Utara-Selatan Adrian Pereira berkata, mengikut Organisasi Pertubuhan Internasional (ILO) mana-mana pekerja tidak patut mengeluarkan wang kepada ejen, sebaliknya majikan yang mencari pekerja perlu membuat bayaran tersebut.
Tetapi disebabkan kelemahan polisi dan pemantauan pihak berwajib, ramai pekerja-pekerja asing terikat dengan bebanan hutang selama beberapa tahun.
"Sebab itu tidak pelik, ada pekerja asing yang pernah dibelasah teruk, ditipu tetapi tak mahu pulang ke negara asal.
"Mereka ini terikat dengan hutang. Mereka tak boleh balik.
“Lama-kelamaan isu ini menjadi konflik tiada dokumentasi kerana terlalu lama berada di Malaysia,'" katanya kepada MalaysiaNow.
Sebelum ini, Menteri Sumber Manusia, M Saravanan mengingatkan para majikan yang ingin menggajikan pekerja warga asing agar tidak membuat sebarang pembayaran melalui orang tengah atau pihak ketiga bagi elak ditipu.
Majikan yang menggunakan khidmat agensi pekerjaan swasta juga perlulah memastikan agensi itu berdaftar dan mempunyai lesen yang diperakui Jabatan Tenaga Kerja Semenanjung Malaysia di bawah Akta Agensi Pekerjaan Swasta 1981.


Keluarga Zahid dikaitkan dengan projek mega bernilai RM1.2 bilion

Meskipun beberapa pemimpin utama Umno berdepan tuduhan rasuah dan berkemungkinan dijatuhkan hukuman penjara, ia tidak menjadi penghalang untuk syarikat-syarikat memeterai urus niaga berskala besar bersama individu yang berkait rapat dengan golongan tersebut, MalaysiaNow mendedahkan.Antaranya termasuk urus niaga dengan nilai pembangunan kasar (GDV) RM1.2 bilion membabitkan beberapa syarikat yang mempunyai kaitan dengan presiden Umno Ahmad Zahid Hamidi, yang diarah membela diri daripada 47 tuduhan rasuah, pecah amanah, dan pengubahan wang haram, melibatkan RM31 juta dana milik sebuah yayasan amal.Projek mega yang akan dilaksanakan oleh Jiankun International Bhd menerusi usaha sama dengan Menara Rezeki Sdn Bhd (MRSB) dan Menara Rezeki Properties Sdn Bhd (MRPSB) itu melibatkan pembangunan semula tapak Flat PKNS Jalan Tun Razak di Kampung Baru.Projek itu bakal menyaksikan pembinaan beberapa menara, termasuk apartmen 52 tingkat di Jalan Tun Razak yang merupakan antara hartanah bernilai tinggi di ibu negara.Ketiga-tiga syarikat terbabit mempunyai kaitan dengan Saiful Nizam Mohd Yusoff, menantu kepada Zahid.Semakan MalaysiaNow mendapati Saiful merupakan pengarah bebas bukan eksekutif Jiankun sejak 1 April tahun lalu.Sementara itu, Jiankun menerusi makluman di Bursa Malaysia turut menyatakan bahawa Saiful yang juga pengarah urusan MRSB, memiliki 99.999% pegangan saham di syarikat tersebut dan MRPSB.Beliau memiliki 6,999,999 saham di MRSB dan 999,999 saham MRPSB.Sementara itu, menurut akaun profil LinkedIn anak sulong kepada Zahid, Nurulhidayah Ahmad Zahid, beliau merupakan pengarah eksekutif MRSB sejak Mei 2017.Selain daripada isu berkaitan hubungan keluarga, timbul juga persoalan dari aspek nilai apabila GDV projek itu ialah RM1.2 bilion, 27 kali ganda lebih besar berbanding nilai Jiankun iaitu RM43.8 juta berdasarkan nilai sahamnya setakat 31 Januari, 2022.Projek pembangunan semula tapak Flat PKNS itu juga dinyatakan sebagai projek hartanah terbesar yang akan dilaksanakan Jiankun setakat ini.Menurut Jiankun menerusi makluman kepada Bursa Malaysia, syarikat itu akan menerima 70% daripada keuntungan daripada projek terbabit, manakala baki 30% lagi kepada MRSB.Katanya, pindaan projek itu akan diraih menerusi dana yang diraih secara dalaman, penjanaan dana ekuiti, jualan hasil pembangunan dan pinjaman bank.“Jumlah dana yang diraih akan ditentukan oleh pengurusan pada peringkat seterusnya selepas mengambil kira paras penggearan, kos faedah dan keperluan dana dalaman untuk operasi perniagaan,” katanya.Tapak seluas 3.7 ekar itu akan merangkumi 11 lot pegangan pajakan yang terdiri daripada tujuh lot yang mana 252 unit rumah pangsa dimiliki pemilik berbeza dibina.Sementara itu, tiga lot dimiliki Dewan Bandaraya Kuala Lumpur, dan baki dimiliki Majlis Agama Islam Wilayah Persekutuan.


Umno sedia dengar ‘formula’ PAS untuk berdamai dengan Bersatu

Umno menghormati kesediaan pemimpin PAS dalam usaha mereka untuk menjadi orang tengah memulihkan hubungan antara parti Melayu itu dengan Bersatu, kata Mohamad Hasan.Bagaimanapun timbalan presiden Umno itu berkata, mereka akan mendengar “formula” PAS terlebih dahulu sebelum membuat sebarang keputusan.“Cubalah damaikan kita akan tengok macam mana, kita nak dengar formula dia. Itu sahaja kita punya pendirian, Umno sedia untuk mendengar,” katanya pada sidang media selepas menyampaikan ucapan pada Perhimpunan Agung Umno di Kuala Lumpur hari Ini.Sebelum ini, beberapa pemimpin PAS menyuarakan kebimbangan berhubung hubungan antara Umno dan Bersatu yang dilihat akan berakhir pada Pilihan Raya Umum ke-15 (PRU15).Malah mereka turut merayu agar Umno bersikap lebih rasional sebelum membuat sebarang keputusan mengenai kerjasama dengan parti Bersatu pimpinan Perdana Menteri Muhyiddin Yassin.Sehubungan itu, beberapa pemimpin PAS menyatakan akan berusaha untuk memastikan kedua-dua parti Melayu yang bertelagah itu memperbaiki hubungan sebelum PRU15.PAS dan Bersatu adalah antara parti komponen Perikatan Nasional (PN), gabungan yang dibentuk selepas kejatuhan kerajaan Pakatan Harapan (PH) tahun lalu.Umno bagaimanapun mengambil keputusan untuk tidak berada dalam PN walaupun menyokong pembentukan kerajaan tahun lalu.Walaupun memberi sokongan dalam pembentukan kerajaan PN, Presiden Umno Ahmad Zahid Hamidi dan bekas perdana menteri Najib Razak dilihat mengepalai siri serangan terhadap kerajaan PN.


Peniagaan restoran ketika PKP tak ubah seperti menunggu bulan jatuh ke riba

Tidak seperti ketika Perintah Kawalan Pergerakan (PKP) pertama diperkenalkan pada Mac lalu yang memaksa kerajaan menutup sejumlah besar sektor ekonomi ketika negara dilanda jangkitan Covid-19, kini pusat beli-belah dibenarkan beroperasi dalam keadaan dikejar bayang-bayang lama.Walaupun sebahagian besar sektor peruncitan masih ditutup ketika negara melalui fasa kedua PKP, restoran dan kedai-kedai makan dibenarkan menerima pelanggan bersyarat hanya untuk penghantaran dan bungkus.Tinjauan yang dilakukan di pusat beli-belah menunjukkan para pekerja restoran masih bekerja seperti biasa. Makanan dimasak, meja dibersihkan dan pekerja bersedia menyambut kedatangan pelanggan yang lalu-lalang.Cumanya, tiada pelanggan.Dengan kes harian berlegar-legar sekitar 4,000 jangkitan sehari, PKP 2.0, yang dikuatkuasakan pada 13 Januari dan sepatutnya tamat hari ini dilanjutkan dua minggu lagi sehingga 18 Februari.Berkunjung ke pusat beli-belah pada waktu ini, merupakan satu pengalaman unik kerana suasana yang biasa dilihat, kini berubah sama sekali disebabkan pelaksanaan prosedur operasi standards (SOP) kesihatan.Keadaan tempat letak kenderaan di salah sebuah pusat beli-belah yang kosong.Mencari tempat meletakkan kenderaan di kawasan letak kereta tidak sesukar sebelum ini, dengan kebanyakan pusat beli-belah sunyi walaupun pada waktu puncak.Kebanyakan perniagaan termasuk jenama-jenama besar menutup operasi mereka sehingga PKP ditamatkan, tetapi untuk restoran dan kedai-kedai makan, perniagaan berjalan seperti biasa – atau biasa dengan norma baru.Di depan sebuah kedai makan di dalam sebuah pusat beli-belah, seorang pekerja dilihat menunggu dengan penuh sabar menanti kunjungan pelanggan.“Keadaan sama seperti ketika PKP Bersyarat dilaksanakan tahun lepas,” kata seorang pekerja di sebuah restoran di pusat beli-belah One Utama kepada MalaysiaNow.“Sehari mungkin ada dalam 20 pelanggan. Kami duduk berjam-jam menunggu, sebab itu saja boleh dilakukan.”Dengan jumlah pelanggan sedikit, interaksi bersama pelanggan berubah dan dalam kes-kes tertentu ia sudah tidak relevan.“Kebiasaannya, kami ada beberapa prosedur perlu dipatuhi ketika melayani pelanggan. Sekarang hanya ada dua langkah perlu diikuti kerana kebanyakan pelanggan membuat pesanan secara dalam talian,” kata pekerja itu.Waktu puncak makan tengah hari kini sekadar kenangan, dan pada masa ini kelihatan ramai pekerja sekadar berdiri kerana ketiadaan pelanggan.“Sepanjang hari sama sahaja. Kosong seperti sekarang ini,” tambah pekerja itu.Apabila diajukan soalan kepada restoran masih beroperasi, dia menjawab pemilik tidak sanggup menutupnya.Manie, yang bekerja di sebuah kedai makanan berhampiran mengatakan penurunan jumlah pelanggan menyebabkan waktu kerja lebih pendek dari biasa.“Pada hari-hari biasa ketika itu terdapat lebih kurang 100 pelanggan sehari, kami tutup pukul 10 malam, tetapi sekarang pukul 8 sudah mengemas,” katanya kepada MalaysiaNow.“Malah bos saya sendiri menangis sebab stres kerana tiada jualan.”Katanya, menutup kedai bukan satu pilihan untuk kedai makan, dan menambah masa yang betul penting untuk membuat keputusan sedemikian.Di pusat-pusat beli-belah lain, keadaan berbeza: ada beberapa kedai makan dibuka, tetapi tiada pekerja nak melayani pelanggan.Di salah sebuah kedai ini, seorang pelanggan terpaksa menunggu lama dan akhirnya kecewa kerana tidak dilayan serta terpaksa pulang hampa – berbeza dengan penyedia makanan lain pekerja menunggu dan berharap untuk meneruskan perniagaan walaupun kecil pulangannya.


PM Sudan disahkan telah pulang ke rumah

Pejabat Perdana Menteri Sudan mengesahkan bahwa Perdana Menteri Abdalla Hamdok, yang ditahan dalam rampasan kuasa tentera, telah pulang ke rumahnya, lapor Sputnik.Sebelum ini, media melaporkan Hamdok telah dibebaskan dan kembali ke kediamannya di daerah Kafouri, Khartoum.“Malam ini (Selasa) Perdana Menteri Abdalla Hamdok dan isterinya telah kembali ke kediaman mereka di Khartoum dengan kawalan keselamatan yang dipertingkatkan,” kata pejabat itu dalam satu kenyataan di Facebook.Menurut kenyataan itu, beberapa menteri dan pemimpin politik Sudan masih ditahan dan tidak diketahui keberadaan mereka.Tentera Sudan pada pagi Isnin menahan Hamdok, serta beberapa anggota kerajaan yang lain. Bercakap di saluran televisyen negara, ketua Majlis Berdaulat Sudan dan Ketua Komander Angkatan Tentera, Abdel Fattah al-Burhan mengisytiharkan darurat di negara itu, pembubaran majlis berdaulat dan kerajaan.Kemudian, al-Burhan pada sidang akhbar menyebut Hamdok berada di rumahnya dan dalam keadaan yang baik.


Dikepung di Bakhmut, Ukraine ikrar tentang Rusia habis-habisan

Komander tentera tertinggi Ukraine berikrar untuk terus mempertahankan bandar Bakhmut yang dikepung, di mana Rusia berharap untuk membuat kemenangan besar pertamanya sejak lebih setengah tahun, dan akan mengukuhkan pertahanan, kata Presiden Volodymyr Zelensky.
Di tengah-tengah beberapa pertempuran paling berdarah sejak pencerobohan tahun lepas, Moscow berkata menawan bandar itu akan menjadi satu langkah ke arah objektif utamanya iaitu merampas sepenuhnya wilayah di sekeliling Donbas.
Jeneral tentera Ukraine pada Isnin melaporkan bandar itu dan kawasan sekitarnya berada di bawah "serangan berterusan" kerana "musuh tidak mahu gagal."
Selepas Rusia mula mara di medan perang sejak beberapa minggu kebelakangan ini, tentera Ukraine mengukuhkan lagi kedudukan di barat Bakhmut sebagai persediaan untuk kemungkinan berundur.
Bagaimanapun, pada lewat Isnin, Zelensky berkata pada mesyuarat pegawai tinggi tentera yang beliau sudah bertanya kepada komander kumpulan wilayah dan ketua komander Ukraine apakah rancangan mereka.
"Kedua-dua jeneral tidak mahu menarik diri tetapi mahu menguatkan (pertahanan kita)," katanya dalam satu taklimat waktu malam.
"Saya beritahu ketua komander untuk cari pasukan yang sesuai bagi membantu orang kita di Bakhmut."
Pertempuran sengit sudah menghabiskan rizab artileri kedua-dua pihak, dengan beribu-ribu peluru dilepaskan setiap hari di sepanjang timur dan selatan sementara Eropah sedang mengusahakan perjanjian bagi membekalkan lebih banyak bekalan peluru untuk pertempuran itu.
Ketua tentera upahan Wagner Rusia, yang mengetuai serangan Bakhmut, berkata pada Isnin beliau memerlukan tentera tetap membekalkan kumpulannya dengan lebih banyak peluru, jika Rusia mahu memenangi pertempuran.
Rayuan daripada pengasas Wagner, Yevgeny Prigozhin dibuat di tengah-tengah detik perpecahan yang semakin mendalam antara beliau dan kementerian pertahanan Rusia yang dikritiknya dan dituduh sengaja membuat anak buahnya kekurangan peluru, satu dakwaan yang dinafikan Moscow.


Pemberian vaksinasi kebangsaan jangkau 18 juta dos

Jumlah pemberian vaksin Covid-19 harian mencatat angka 553,871 dos suntikan semalam, jumlah tertinggi setakat ini, kata Menteri Kesihatan Dr Adham Baba.Menerusi perkongsian infografik data pemberian vaksin di laman Twitter, beliau memaklumkan daripada jumlah itu, seramai 356,112 individu menerima dos pertama dan 197,759 lagi lengkap dos kedua.Jumlah pemberian vaksin Covid-19 harian tertinggi menerusi Program Imunisasi Covid-19 Kebangsaan yang dilaksanakan sejak 24 Feb 2021 adalah pada Isnin lepas dengan sebanyak 521,923 dos suntikan.Sementara itu, Jawatankuasa Khas Jaminan Akses Bekalan Vaksin Covid-19 melalui laman Twitter memaklumkan secara kumulatifnya, sebanyak 18,393,347 dos sudah diberikan kepada penduduk di negara ini setakat semalam, meliputi 12,487,441 dos pertama dan 5,905,906 dos kedua.


Dewan Rakyat lulus RUU anti gangguan seksual

Hasil usaha penggubalan dan libat urus yang dilakukan sejak 2011, Rang Undang-Undang Antigangguan Seksual 2021 (AGS2021) akhirnya diluluskan Dewan Rakyat hari ini.
AGS 2021, yang mengandungi empat bahagian, empat bab dan 27 fasal, diharap berupaya menangani isu gangguan seksual di Malaysia yang belum memiliki undang-undang khusus berhubung gangguan seksual.
Menteri Pembangunan Wanita, Keluarga dan Masyarakat (KPWKM) Rina Harun ketika menggulung AGS 2021 berkata rang undang-undang itu adalah manifestasi penting dan membuktikan komitmen kerajaan dalam usaha menghapuskan diskriminasi berasaskan gender.
Beliau berkata satu jawatankuasa penilaian dianggotai individu daripada kalangan wakil badan bukan kerajaan (NGO), ahli akademik dan agensi berkaitan akan diwujudkan bagi memantau keberkesanan rang undang-undang itu serta mengeluarkan laporan mengenainya.
Rina memberi jaminan anggota tribunal akan dilantik daripada kalangan individu yang mempunyai kredibiliti, pengalaman dan kepakaran dalam menangani kes gangguan seksual termasuk pegawai polis, kaunselor, pegawai kesihatan, doktor, NGO dan ahli akademik.
Menyentuh hal pengoperasian, Rina berkata tribunal itu, yang pada awalnya akan diwujudkan di Lembah Klang, boleh bersidang pada bila-bila masa dan di mana-mana tempat mengikut keperluan bagi memudahkan masyarakat sebelum ia diperluas ke semua negeri.
Beliau berkata pengoperasian tribunal akan mempertimbang pandangan semua pihak berkepentingan di samping memperhebat usaha pendidikan dan kesedaran kepada golongan sasar.
Katanya pembangunan dasar atau pengeluaran garis panduan berhubung pencegahan atau kesedaran tentang gangguan seksual akan dilaksana.
“Ini termasuklah menggalakkan aktiviti atau menyediakan notis berkaitan pencegahan atau kesedaran tentang gangguan seksual.
“Pemakaian notis adalah tidak bersifat menghukum tetapi lebih kepada memberi kesedaran mengenai gangguan seksual, implikasi serta cara mencegahnya,” kata Rina.
Sementara itu, rata-rata ahli Parlimen kerajaan serta pembangkang ketika membahaskan rang undang-undang tersebut senada menzahirkan ucapan tahniah dan sokongan kepada KPWKM kerana berjaya membentangkan AGS 2021.
Antaranya Azalina Othman Said (BN-Pengerang) yang menyifatkan pembentangan AGS 2021 membuktikan kerajaan tidak akan bertolak ansur terhadap gangguan seksual di Malaysia.
Pengerusi Jawatankuasa Pilihan Khas Hal Ehwal Wanita dan Kanak-Kanak dan Pembangunan Sosial itu berkata mewujudkan definisi gangguan seksual yang luas termasuk lisan, bukan lisan, visual, isyarat dan fizikal menerusi rang undang-undang itu bagi melindungi mangsa gangguan seksual adalah langkah tepat.
Maria Chin Abdullah (PH-Petaling Jaya) pula berkata AGS 2021 adalah lambang kemenangan kepada kumpulan aktivis dan NGO berkaitan yang selama ini menyuarakan isu gangguan seksual.
“Gangguan seksual bukan hal remeh, ia sering kali dianggap gurauan, dengan adanya rang undang-undang ini, ia memberikan hak untuk wanita berasa selamat di mana jua mereka berada,” katanya.
Bagi Fuziah Salleh (PH-Kuantan), KPWKM perlu memberi tumpuan kepada usaha mendidik rakyat Malaysia mengenai rang undang-undang itu dan memanfaatkan peruntukan yang disediakan.


Khairy bakal bertanding di Putrajaya, era Ku Nan akan berakhir?

Menteri Sains, Teknologi dan Inovasi Khairy Jamaluddin mungkin bertanding di kerusi Parlimen Putrajaya pada Pilihan Raya Umum ke-15 (PRU15) akan datang, pertama kali di luar Rembau, Negeri Sembilan yang dimenanginya sebanyak tiga kali, kata sumber kepada MalaysiaNow.Ini selepas Timbalan Presiden Umno Mohamad Hasan mempersiapkan diri untuk menggantikan Khairy di Rembau pada PRU15.Ini akan menjadi percubaan pertama Mohamad menyertai politik di peringkat persekutuan selepas menjadi menteri besar Negeri Sembilan selama lebih sedekad sebelum kehilangan negeri itu semasa PRU14 pada 2018.Putrajaya yang mempunyai majoriti pengundi terdiri daripada penjawat awam, dan disebabkan itu menjadi kubu kuat Umno apabila memegang tampuk persekutuan, tidak pernah mempunyai ahli Parlimen lain selain Tengku Adnan Tengku Mansor.Putrajaya pertama kali menjadi kerusi Parlimen pada pilihan raya umum 2004. Tengku Adnan memenanginya dalam empat pilihan raya umum dan pernah mengalahkan calon dari PKR, PAS dan Bersatu.Mohamad sebelum ini mengumumkan bakal bertanding di kerusi Parlimen Rembau ketika berucap merasmikan Mesyuarat Agung Tahunan Umno Cawangan Sri Kota tahun lalu.Difahamkan, rancangan untuk meletakkan Khairy mungkin terganggu disebabkan Tengku Adnan mahu meletakkan anaknya Tengku Iqbal sebagai calon menggantikannya.“Dia mula bawa anak dia ke semua majlis dan program untuk dikenalkan kepada pengundi di Putrajaya,” kata sumber itu.Mohamad sebelum ini mengumumkan bakal bertanding di kerusi Parlimen Rembau ketika berucap merasmikan Mesyuarat Agung Tahunan Umno Cawangan Sri Kota tahun lalu.“Saya kena pergi pusat dan besar kemungkinannya nanti, PRU15 ini saya akan menawarkan diri untuk bertanding sebagai ahli Parlimen di Rembau,” katanya.Mohamad yang juga timbalan presiden Umno memberi jaminan Khairy akan diberikan “kerusi selamat” pada PRU15.


Pemimpin PBB kecewa rang undang-undang pinda Perlembagaan ditangguh

Naib Presiden Parti Pesaka Bumiputera Bersatu (PBB) Sarawak Abdul Karim Rahman Hamzah hari ini berkata beliau kecewa dengan menteri Persekutuan yang memerlukan penjelasan lanjut daripada peguam negara (AG) berhubung cadangan pindaan Perkara 160(2) Perlembagaan Persekutuan.Cadangan pindaan khususnya berkaitan Perkara 1(2) dan 160(2), sepatutnya dibentangkan di Parlimen esok untuk bacaan kali kedua. Bagaimanapun, ia kini ditangguhkan ke pertengahan Disember depan.Bercakap kepada pemberita hari ini, Karim berkata menteri Kabinet sepatutnya mempunyai maklumat lengkap mengenai cadangan pindaan dalam rang undang-undang yang bertujuan mentakrifkan semula maksud “persekutuan” dalam Perlembagaan.“Secara peribadi memang saya rasa kecewa sedikit, sepatutnya rang undang-undang itu dapat diaturkan dan dibentangkan terus pada persidangan kali ini. Sepatutnya semalam. Tapi memandangkan ada lagi ahli Kabinet yang masih memerlukan sedikit sebanyak penerangan yang lebih terperinci daripada AG.“Sebab itulah, saya difahamkan (ia ditangguhkan),” katanya.Beliau menambah bahawa mereka yang tidak memahami isu berkaitan pindaan itu perlu membaca RUU tersebut.“Tidak perlu minta AG untuk huraikan lebih lanjut.”Karim juga berkata usaha meminda takrif “persekutuan” di bawah Perkara 160(2) adalah penting bagi mencerminkan semangat dan hasrat sebenar Sarawak semasa pembentukan Malaysia.“Apa yang diusahakan oleh Wan Junadi untuk pastikan hak-hak yang terhakis,” katanya.“Salah satunya adalah berkenaan dengan takrif federation kalau ikut dalam Perlembagaan Persekutuan ia merujuk Persekutuan 1957, pada 1957 Malaysia belum tubuh lagi.“Apa jadi dengan federasi Malaysia, Sabah dan Sarawak? Sebab itu ia perlu dipinda,”Beliau juga turut menggesa pindaan itu dibentangkan di Parlimen secepat mungkin, sambil menambah ahli Parlimen harus memberikan sokongan mereka kerana RUU itu memerlukan majoriti dua pertiga untuk diluluskan.Langkah usul RUU ini adalah percubaan kedua untuk meminda Perlembagaan.Kali pertama ia dibentangkan pada 10 April 2019 sewaktu pentadbiran Pakatan Harapan. Bagaimanapun, ia gagal mendapatkan sokongan majoriti dua pertiga.


Kes Covid-19 kembali naik di seluruh dunia

Jumlah kes baharu jangkitan Covid-19 global kembali meningkat sejak seminggu lalu, lapor Agensi Berita Sputnik, memetik kenyataan Pertubuhan Kesihatan Sedunia (WHO).“Lebih 2.6 juta kes baharu dilaporkan minggu lalu, meningkat 7% berbanding minggu sebelumnya, selepas menunjukkan penurunan enam minggu berturut-turut. Ia didorong peningkatan kes di Timur Tengah (14%), Selatan- Asia Timur (9%), Eropah (9%) dan Amerika (6%).“Kemungkinan peningkatan termasuk penularan varian baharu yang lebih mudah tersebar dan dikenali sebagai VOC, langkah-langkah kesihatan awam dan sosial yang semakin longgar serta msyarakat mula jemu untuk mematuhi langkah-langkah tersebut,” kata WHO.Sementara itu angka kematian mingguan terus menurun dengan lebih 63,000 kematian dilaporkan minggu lalu, turun 6% berbanding minggu sebelumnya.


Warga Palestin, polis Israel bertempur di Baitulmaqdis

Warga Palestin bertempur dengan polis Israel di timur Baitulmaqdis pada Ahad menyebabkan 11 cedera manakala 10 lagi ditahan, kata polis dan sumber perubatan.Seorang jurugambar AFP berkata objek dilemparkan ke arah pegawai polis dan ia kemudiannya dibalas dengan tembakan gas pemedih mata di hadapan Pintu Damsyik, ketika rakyat Palestin berkumpul untuk menunaikan solat tarawih pada malam kedua Ramadan.Polis Israel berkata mereka menahan 10 orang kerana “merusuh dan menyerang pegawai polis,” sambil menambah seorang anggota polis cedera terkenal botol yang dibaling ke arahnya. Pada petang Ahad, Menteri Luar Israel Yair Lapid melawat tapak itu dan bertemu dengan pasukan polis yang mengawalnya.“Ini adalah tempoh tegang, tetapi kita ada pasukan polis yang boleh dipercayai untuk kami hadapinya, saya bangga dengan kemampuan pegawai kita,” katanya dalam sebuah kenyataan.Sebelumnya, Perdana Menteri Naftali Bennett bertemu dengan ketua badan keselamatan dalaman negeri Shin Bet dan komander tentera di Tebing Barat susulan operasi Israel berhampiran Jenin di mana tiga militan Palestin terbunuh dalam pertempuran senjata dengan pasukan khas Israel.Seramai 11 orang terbunuh dalam serangan di Israel sejak 22 Mac, termasuk beberapa serangan dilakukan oleh penyerang dikaitkan dengan kumpulan Daesh.Dalam tempoh yang sama, lapan rakyat Palestin telah terbunuh, termasuk dua penyerang dalam serangan anti Israel dan enam orang yang didakwa Israel telah melakukan serangan atau akan melakukannya.Tahun lalu semasa Ramadan, pertempuran berlaku antara Israel dan rakyat Palestin yang melawat perkarangan Masjid Al-Aqsa sehingga menyebabkan konflik berlarutan sehingga 11 hari antara Israel dan kumpulan Hamas di Gaza.


SPRM dakwa 2 ahli perniagaan kes kemuka dokumen palsu lebih RM750,000

Dua ahli perniagaan didakwa di Mahkamah Sesyen Shah Alam hari ini atas pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0 dan 3.0 berjumlah RM756,980.
Pengurus Bmine Enterprise, Muhammad Asyraf Omar, 31, dan pemilik Perusahaan RR Sinergi Enterprise, Muhammad Aliff Abdul Rashid, 36, mengaku tidak bersalah masing-masing atas satu dan enam pertuduhan di hadapan hakim Rozilah Salleh.
Muhammad Asyraf didakwa memberikan Borang Pengesahan Pekerja Program Insentif Pengambilan Pekerja atas nama syarikat Bmine Enterprise bertarikh 20 Mei 2021 melalui seorang lelaki kepada seorang pegawai perkhidmatan pekerjaan pejabat Perkeso bagi menuntut insentif di bawah program itu berjumlah RM42,800.
Bagi Aliff pula, dia didakwa melakukan perbuatan sama atas nama Perusahaan RR Sinergi Enterprise bertarikh 20 dan 21 Mei serta 4 September 2021 kepada beberapa pegawai perkhidmatan pekerjaan pejabat Perkeso bagi menuntut insentif di bawah program tersebut berjumlah RM714,180.
Mereka dituduh dengan niat memperdayakan Perkeso dengan dokumen tersebut mengandungi pernyataan palsu tentang borang pengesahan itu sedangkan senarai pekerja dinamakan dalam dokumen tersebut bukan pekerja dua syarikat berkenaan.
Asyraf didakwa melakukan perbuatan itu di Pejabat Perkeso, Wisma Perkeso Petaling Jaya pada 22 Mac 2021 manakala Muhammad Aliff di Bahagian Perkhidmatan Pekerjaan, Perkeso Rawang, pada 12 Jun dan 14 September 2021.
Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (2) akta sama membawa hukuman penjara maksimum 20 tahun dan denda tidak kurang lima kali nilai butir matan palsu itu atau RM10,000, mengikut mana lebih tinggi, jika sabit kesalahan.
Timbalan pendakwa raya SPRM Muaz Ahmad Khairuddin memohon Muhammad Asyraf dikenakan jaminan RM10,000 dengan seorang penjamin, manakala bagi Muhammad Aliff, RM50,000 dengan seorang penjamin serta syarat tambahan perlu melaporkan diri di pejabat SPRM berhampiran sebulan sekali sehingga kes selesai.
Asyraf yang tidak diwakili peguam memohon jaminan rendah atas alasan dia penanggung utama keluarga selain dituduh di Mahkamah Sesyen Kuala Lumpur atas pertuduhan serupa, manakala Muhammad Aliff yang diwakili peguam Ahmad Naqib Azhar memohon jaminan rendah selain memberi kerjasama baik kepada pihak SPRM.
Rozilah membenarkan Muhammad Asyraf diikat jamin RM5,000 dan seorang penjamin, manakala Muhammad Aliff, RM50,000 serta seorang penjamin dan syarat-syarat tambahan yang dimohon pendakwaan.
Mahkamah menetapkan 13 dan 27 Februari depan untuk sebutan semula kes.


Peru isytihar darurat di 131 daerah susulan fenomena El Nino

Kerajaan Peru pada Isnin mengisytiharkan darurat selama 60 hari di 131 daerah berikutan "bahaya” yang kemungkinan berlaku disebabkan fenomena El Nino, lapor Xinhua.
Menurut dekri yang diterbitkan dalam warta rasmi El Peruano, daerah itu termasuk Apurimac, Cusco, Junin dan Puno.
Langkah itu diambil bagi membolehkan Institut Pertahanan Awam Negara, Kementerian Kesihatan dan institusi lain bersama-sama untuk melaksanakan tindak balas kecemasan dan pemulihan.
El-Nino dikaitkan dengan cuaca panas bersama hujan lebat antara April hingga Oktober setiap tahun di sepanjang utara Peru dan Ecuador, mengakibatkan banjir besar.